|  |
| --- |
| Utviklings- og tilpassingsavtalen  Avtale om levering av programvare som vert utvikla eller tilpassa for Kunden |
| Statens standardavtalar for IT-anskaffingar  SSA-T |

Avtale om levering av programvare som vert utvikla eller tilpassa for Kunden

**Avtale om**

[namn på anskaffinga]

er inngått mellom:

[Skriv her]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(heretter kalla Leverandøren)

**og**

[Skriv her]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(heretter kalla Kunden)

**Stad og dato:**

[Skriv stad og dato her]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| [Namnet på Kunden] | [Namnet på Leverandøren] |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Underskrifta til Kunden | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Underskrifta til Leverandøren |

Avtalen skal underteiknast i to eksemplar, eitt til kvar part

**Kortnamn for avtalen**

[Skriv kortnamn her]

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Førespurnader**

Med mindre anna går fram av vedlegg 6, skal alle førespurnader som gjeld denne avtalen, rettast til:

|  |  |
| --- | --- |
| **Hos Kunden** | **Hos Leverandøren** |
| Namn: | Namn: |
| Stilling: | Stilling: |
| Telefon: | Telefon: |
| E-post: | E-post: |

Innhald:

[1. Alminnelige bestemmelser 6](#_Toc423603808)

[1.1 Avtalens omfang 6](#_Toc423603809)

[1.2 Bilag til avtalen 6](#_Toc423603810)

[1.3 Tolkning – rangordning 7](#_Toc423603811)

[1.4 Partenes representanter 7](#_Toc423603812)

[1.5 Kontraktens faser og hovedmilepæler 7](#_Toc423603813)

[2. Gjennomføring av leveransen 8](#_Toc423603814)

[2.1 Forberedelser og organisering 8](#_Toc423603815)

[2.1.1 Prosjekt- og fremdriftsplan 8](#_Toc423603816)

[2.1.2 Prosjektorganisering 8](#_Toc423603817)

[2.1.3 Prosjektdokumentasjon 8](#_Toc423603818)

[2.1.4 Delleveranser 8](#_Toc423603819)

[2.2 Detaljspesifisering (spesifiseringsfasen) 9](#_Toc423603820)

[2.2.1 Utarbeidelse av detaljspesifikasjon 9](#_Toc423603821)

[2.2.2 Levering og godkjenning av detaljspesifikasjonen 10](#_Toc423603822)

[2.3 Gjennomføring av leveransen 10](#_Toc423603823)

[2.3.1 Utvikling 10](#_Toc423603824)

[2.3.2 Samvirke med utstyr og annen programvare 10](#_Toc423603825)

[2.3.3 Gjennomføringsmetode 11](#_Toc423603826)

[2.3.4 Kvalitetssikring 11](#_Toc423603827)

[2.3.5 Revisjon 11](#_Toc423603828)

[2.3.6 Dokumentasjon 11](#_Toc423603829)

[2.3.7 Opplæring 11](#_Toc423603830)

[2.3.8 Konvertering 11](#_Toc423603831)

[2.4 Kundens akseptansetest 12](#_Toc423603832)

[2.4.1 Forberedelser til akseptansetest 12](#_Toc423603833)

[2.4.2 Løsning klar for akseptansetest 12](#_Toc423603834)

[2.4.3 Plan for Kundens akseptansetest og godkjenningsperioden 12](#_Toc423603835)

[2.4.4 Akseptansetestens omfang 13](#_Toc423603836)

[2.4.5 Gjennomføring av Kundens akseptansetest 13](#_Toc423603837)

[2.4.6 Godkjenning av Kundens akseptansetest 14](#_Toc423603838)

[2.4.7 Idriftsettelse 15](#_Toc423603839)

[2.5 Godkjenningsperiode og leveringsdag 15](#_Toc423603840)

[2.5.1 Varighet 15](#_Toc423603841)

[2.5.2 Gjennomføring av godkjenningsperioden 15](#_Toc423603842)

[2.5.3 Endelig godkjenning – leveringsdag 16](#_Toc423603843)

[2.6 Avbestilling – midlertidig stansing 17](#_Toc423603844)

[2.6.1 Avbestilling i forbindelse med spesifiseringsfasen 17](#_Toc423603845)

[2.6.2 Avbestilling etter spesifiseringsfasen 17](#_Toc423603846)

[2.6.3 Midlertidig stansing av leveransen 18](#_Toc423603847)

[2.6.4 Utlevering av spesifikasjoner mv. 19](#_Toc423603848)

[3. Endringer av leveransen etter avtaleinngåelsen 19](#_Toc423603849)

[3.1 Rett til endringer av avtalens innhold (leveranseendring) 19](#_Toc423603850)

[3.2 Endringsoverslag 19](#_Toc423603851)

[3.3 Endringsordre 20](#_Toc423603852)

[3.4 Dokumentasjon av endringen 20](#_Toc423603853)

[3.5 Konsekvenser av endringsordre 20](#_Toc423603854)

[3.6 Tvist om konsekvensene av en endring 21](#_Toc423603855)

[3.7 Uenighet om det foreligger en endring 21](#_Toc423603856)

[3.8 Omtvistet endringsordre 21](#_Toc423603857)

[3.9 Tvisteløsning – omtvistet endringsordre 22](#_Toc423603858)

[4. Garantiperiode 22](#_Toc423603859)

[4.1 Garantiens omfang 22](#_Toc423603860)

[4.2 Ytelsesnivå 22](#_Toc423603861)

[4.3 Ekstra vederlag 23](#_Toc423603862)

[5. Leverandørens plikter 23](#_Toc423603863)

[5.1 Leverandørens ansvar for sine ytelser 23](#_Toc423603864)

[5.2 Krav til Leverandørens ressurser og kompetanse 24](#_Toc423603865)

[5.3 Bruk av underleverandør 25](#_Toc423603866)

[5.4 Samarbeid med tredjepart 25](#_Toc423603867)

[5.5 Lønns- og arbeidsvilkår 25](#_Toc423603868)

[6. Kundens plikter 26](#_Toc423603869)

[6.1 Kundens ansvar og medvirkning 26](#_Toc423603870)

[6.2 Kundens bruk av tredjepart 26](#_Toc423603871)

[7. Plikter som gjelder kunde og leverandør 26](#_Toc423603872)

[7.1 Møter 26](#_Toc423603873)

[7.2 Ansvar for underleverandør og tredjepart 26](#_Toc423603874)

[7.3 Taushetsplikt 27](#_Toc423603875)

[7.4 Skriftlighet 27](#_Toc423603876)

[8. Vederlag og betalingsbetingelser 28](#_Toc423603877)

[8.1 Vederlag 28](#_Toc423603878)

[8.2 Fakturering 28](#_Toc423603879)

[8.3 Forsinkelsesrenter 28](#_Toc423603880)

[8.4 Betalingsmislighold 28](#_Toc423603881)

[8.5 Prisendringer 29](#_Toc423603882)

[9. Eksterne rettslige krav, personvern og sikkerhet 29](#_Toc423603883)

[9.1 Eksterne rettslige krav og tiltak generelt 29](#_Toc423603884)

[9.2 Informasjonssikkerhet 29](#_Toc423603885)

[9.3 Personopplysninger 29](#_Toc423603886)

[10. Eiendoms- og disposisjonsrett 30](#_Toc423603887)

[10.1 Eiendomsrett til utstyr mv. 30](#_Toc423603888)

[10.2 Disposisjonsrett til standardprogramvare 30](#_Toc423603889)

[10.2.1 Begrenset disposisjonsrett 30](#_Toc423603890)

[10.2.2 Sikkerhet for tilgang til kildekode mv. 31](#_Toc423603891)

[10.2.3 Vedlikeholdbarhet 31](#_Toc423603892)

[10.3 Rettigheter til utvikling og tilpasninger 31](#_Toc423603893)

[10.3.1 Leverandørens rettigheter 31](#_Toc423603894)

[10.3.2 Kundens rettigheter 31](#_Toc423603895)

[10.4 Disposisjonsrett til dokumentasjon 31](#_Toc423603896)

[10.4.1 Eksemplarfremstilling (kopiering) 31](#_Toc423603897)

[10.4.2 Endringer i dokumentasjon 31](#_Toc423603898)

[10.4.3 Dokumentasjon av utvikling og tilpasninger 32](#_Toc423603899)

[10.4.4 Utnyttelse av detaljspesifikasjonen 32](#_Toc423603900)

[10.5 Fellesregler for programmer og dokumentasjon 32](#_Toc423603901)

[10.5.1 Merking av programmer og dokumentasjon 32](#_Toc423603902)

[10.5.2 Disposisjonsrettens varighet 32](#_Toc423603903)

[10.5.3 Tilbakelevering eller destruksjon ved opphør av disposisjonsrett 32](#_Toc423603904)

[10.6 Leverandørens verktøy og metodegrunnlag 32](#_Toc423603905)

[10.7 Fri programvare 33](#_Toc423603906)

[10.7.1 Generelt om fri programvare 33](#_Toc423603907)

[10.7.2 Leverandørens ansvar for leveransens samlede funksjonalitet ved bruk av fri programvare 33](#_Toc423603908)

[10.7.3 Kundens rettigheter til de deler av leveransen som er basert på fri programvare 33](#_Toc423603909)

[10.7.4 Virkninger av videredistribusjon av fri programvare 33](#_Toc423603910)

[10.7.5 Leverandørens ansvar for rettsmangler ved fri programvare 34](#_Toc423603911)

[10.7.6 Kundens ansvar ved krav om bruk av fri programvare 34](#_Toc423603912)

[11. Leverandørens mislighold 34](#_Toc423603913)

[11.1 Hva som anses som mislighold 34](#_Toc423603914)

[11.2 Varslingsplikt 35](#_Toc423603915)

[11.3 Tilleggsfrist 35](#_Toc423603916)

[11.4 Avhjelp 35](#_Toc423603917)

[11.5 Sanksjoner ved mislighold 36](#_Toc423603918)

[11.5.1 Tilbakehold av betaling 36](#_Toc423603919)

[11.5.2 Dagbot ved forsinkelse 36](#_Toc423603920)

[11.5.3 Prisavslag 36](#_Toc423603921)

[11.5.4 Heving 37](#_Toc423603922)

[11.5.5 Erstatning 37](#_Toc423603923)

[11.5.6 Erstatningsbegrensning 37](#_Toc423603924)

[12. Kundens mislighold 37](#_Toc423603925)

[12.1 Hva som anses som mislighold 37](#_Toc423603926)

[12.2 Varslingsplikt 38](#_Toc423603927)

[12.3 Begrensning i Leverandørens tilbakeholdsrett 38](#_Toc423603928)

[12.4 Heving 38](#_Toc423603929)

[12.5 Erstatning 38](#_Toc423603930)

[13. Krenkelse av andres immaterielle rettigheter (rettsmangel) 38](#_Toc423603931)

[13.1 Partenes risiko og ansvar for rettsmangel 38](#_Toc423603932)

[13.2 Krav fra tredjepart 38](#_Toc423603933)

[13.3 Heving 39](#_Toc423603934)

[13.4 Erstatning av tap som følge av rettsmangel 39](#_Toc423603935)

[14. Hevingsoppgjør 39](#_Toc423603936)

[15. Øvrige bestemmelser 40](#_Toc423603937)

[15.1 Risiko 40](#_Toc423603938)

[15.2 Forsikringer 40](#_Toc423603939)

[15.3 Overdragelse av rettigheter og plikter 40](#_Toc423603940)

[15.4 Konkurs, akkord e.l. 41](#_Toc423603941)

[15.5 Aktsomhet ved eksport 41](#_Toc423603942)

[15.6 Force majeure 41](#_Toc423603943)

[16. Tvister 41](#_Toc423603944)

[16.1 Rettsvalg 41](#_Toc423603945)

[16.2 Forhandlinger 41](#_Toc423603946)

[16.3 Uavhengig ekspert 42](#_Toc423603947)

[16.4 Mekling 42](#_Toc423603948)

[16.5 Fellesregler for uavhengig ekspert og mekling 42](#_Toc423603949)

[16.6 Domstols- eller voldgiftsbehandling 43](#_Toc423603950)

# Alminnelege vilkår

## Omfanget av avtalen

Avtalen gjeld levering av programvare som vert utvikla eller tilpassa for Kunden, og konfigurering, parametersetting, integrasjonsarbeid og andre tenester knytte til tilrettelegging av programvara for Kunden som skildra i vedlegg 1 og 2 («leveransen»).

Avtalen gjeld også eventuell leveranse av utstyr, opplæring mv.

Kunden har på bakgrunn av sine føremål og behov framstilt krava sine i vedlegg 1 (Kravspesifikasjonen til Kunden), og skildra den programvara og dei systema programvara skal samvirke med i vedlegg 3. I vedlegg 2 (Løysingsspesifikasjonen til Leverandøren) har Leverandøren skildra løysinga si basert på Kunden sin kravspesifikasjon og Leverandøren sine føresetnader for leveransen, medrekna krav til Kunden sitt driftsmiljø som må oppfyllast for at Kunden skal kunne utnytte leveransen. Dersom det etter Leverandøren si meining er openberre feil eller uklare punkt i kravspesifikasjonen frå Kunden, skal Leverandøren påpeike dette i vedlegg 2.

Dersom det er spesifisert i vedlegg 1 at leveransen skal fungere saman med den eksisterande tekniske plattforma til Kunden, skal Kunden skildre denne i vedlegg 3. Dersom oppgradering av den tekniske plattforma til Kunden er nødvendig for Kunden si utnytting av leveransen, skal Leverandøren påpeike dette i vedlegg 2.

Leverandøren skal i vedlegg 2 orientere Kunden om sannsynlege konsekvensar som aktuelle tilpassingar vil ha for kompleksitet og pris på framtidig vedlikehald av standardsystem og tilpassing.

Omfanget og gjennomføringa av leveransen er nærare skildra i vedlegga som er inkluderte i avtalen.

Med avtalen meiner ein denne generelle avtaleteksten med vedlegg.

## Vedlegg til avtalen

|  |  |  |
| --- | --- | --- |
| Alle rubrikkar skal vere kryssa av (Ja eller Nei) | Ja | Nei |
| Vedlegg 1: Kunden sin kravspesifikasjon |  |  |
| Vedlegg 2: Løysingsspesifikasjonen til leverandøren |  |  |
| Vedlegg 3: Den tekniske plattforma til Kunden |  |  |
| Vedlegg 4: Prosjekt- og framdriftsplan |  |  |
| Vedlegg 5: Testing og godkjenning |  |  |
| Vedlegg 6: Administrative reglar |  |  |
| Vedlegg 7: Samla pris og prisreglar |  |  |
| Vedlegg 8: Endringar i den generelle avtaleteksten |  |  |
| Vedlegg 9: Endringar av leveransen etter avtaleinngåinga |  |  |
| Vedlegg 10: Lisensvilkår for standardprogramvare og fri programvare |  |  |
| Andre vedlegg: |  |  |
|  |  |  |

## Tolking – rangordning

Endringar til den generelle avtaleteksten skal samlast i vedlegg 8, med mindre den generelle avtaleteksten tilviser slike endringar til eit anna vedlegg.

Ved motstrid skal følgande tolkingsprinsipp leggast til grunn:

1. Den generelle avtaleteksten går framfor vedlegga.
2. Vedlegg 1 går framfor dei andre vedlegga.
3. I den utstrekning det går fram klart og utvitydig kva for eitt eller fleire punkt som er endra, erstatta eller gjort tillegg til, skal desse motstridsprinsippa gjelde:
   1. Vedlegg 2 går framfor vedlegg 1.
   2. Vedlegg 8 går framfor den generelle avtaleteksten.
   3. Dersom den generelle avtaleteksten tilviser endringar til eit anna vedlegg enn vedlegg 8, går slike endringar framfor den generelle avtaleteksten.
   4. Vedlegg 9 går framfor dei andre vedlegga.
4. Standard lisensvilkår (vedlegg 10) gjeld mellom produsenten av standardprogramvare (lisensgivar) og Kunden, men endrar ikkje Leverandøren sine forpliktingar i samsvar med denne avtalen i større utstrekning enn det som går fram av punkt 5.1 (Leverandøren sitt ansvar for ytingane sine) og kap. 10.7 (Fri programvare). Med standardprogramvare meiner vi programvare som er laga for levering til fleire brukarar der lisens (disposisjonsrett) kan ervervast uavhengig av tenester frå programvareprodusenten.

## Partane sine representantar

Kvar av partane skal ved inngåinga av avtalen nemne opp ein representant som er gitt fullmakt til å opptre på vegner av partane i saker som gjeld avtalen. Representant som er gitt fullmakt for partane, og prosedyrar og varslingsfristar for eventuell utskifting av desse, skal spesifiserast nærare i vedlegg 6.

## Fasar og hovudmilestolpar i kontrakten

Avtalen er delt inn i fem fasar: førebuingsfasen (kapittel 2.1), spesifiseringsfasen (kapittel 2.2), utviklingsfasen (kapittel 2.3), akseptansetestfasen (kapittel 2.4) og godkjenningsperioden (kapittel 2.5). Spesifiserings- og utviklingsfasen, akseptansetesten og godkjenningsperioden kan takast opp att så mange gonger det er nødvendig for å realisere leveransen, sjå punkt 2.1.4 (Delleveransar).

Hovudmilestolpane i kontrakten er:

* Godkjenning av detaljspesifikasjon (2.2.2)
* Løysing klar for akseptansetest (2.4.2)
* Akseptansetest godkjend (2.4.6)
* Leveringsdag (2.5.3)

# Gjennomføring av leveransen

## Førebuingar og organisering

### Prosjekt- og framdriftsplan

Ein overordna prosjekt- og framdriftsplan for gjennomføring av leveransen skal inngå i vedlegg 4.

I planleggingsfasen skal Leverandøren i samarbeid med Kunden utarbeide ein detaljert prosjekt- og framdriftsplan innanfor rammene av den overordna planen i vedlegg 4. Den detaljerte prosjekt- og framdriftsplanen skal definere aktivitetar under milestolpane i den overordna planen og skildre omfanget av Kunden sitt bidrag i prosjektet med ressurs- og tidsestimat. Dei delane av planen som gjeld medverknad frå Kunden, skal godkjennast av Kunden. Dette endrar ikkje Leverandøren sitt ansvar for gjennomføringa av leveransen. Dersom det vert brukt delleveransar som skildra i punkt 2.1.4, skal dette gå fram av planen.

Leverandøren har ansvar for å halde planen oppdatert dersom det skjer endringar. Oppdatert versjon av planen skal vere tilgjengeleg for både Kunde og Leverandør heile tida.

### Prosjektorganisering

Prosjektorganisering, definisjon av roller, ansvar og fullmakter, styringsdokument, rapportering, møte og møtefrekvens er skildra i vedlegg 6.

### Prosjektdokumentasjon

Leverandøren skal utarbeide og jamt halde ajour den prosjektdokumentasjonen som er spesifisert i vedlegg 6.

Leverandøren skal sende over til Kunden statusrapportar for prosjektet i samsvar med rutinane avtalt i vedlegg 6.

### Delleveransar

Leveransen kan vere inndelt i delleveransar som vert innførte over tid. Ein overordna plan for dette går fram av vedlegg 4. Prosedyrane i kapittel 2.2–2.4 i denne avtalen vert tatt opp att i samband med kvar delleveranse. Dersom delleveransane skal settast i drift etter kvart som dei er ferdig utvikla og testa, skal det også gjennomførast godkjenningsperiode for kvar delleveranse, jf. kapittel 2.5. Med mindre anna går fram av vedlegg 4, skal det som ein del av spesifiseringsfasen for første delleveranse utarbeidast ein overordna spesifikasjon for heile leveransen som viser korleis delleveransane til saman dekker det samla leveringsomfanget i samsvar med avtalen.

I akseptansetesten og godkjenningsperioden for kvar ny delleveranse skal det gjennomførast regresjonstest for å kontrollere at delleveransar som alt er gjorde tilgjengelege eller tatt i bruk, framleis fungerer slik dei tidlegare er godkjende, og at dei oppfyller krava i kontrakten til samvirke mellom dei ulike delleveransane, yting, stabilitet og skalerbarheit. Nærare reglar om art og omfang av akseptansetesten for den enkelte delleveransen og samla akseptansetest og godkjenningsperiode skal takast inn i vedlegg 5.

Med mindre anna går fram av vedlegg 4, er godkjenningsperioden 1 (ein) månad for kvar enkelt delleveranse og 3 (tre) månader i samband med siste delleveranse, jf. punkt 2.5.1. Dersom éin eller flire delleveransar skal haldast utanfor samla testing, skal dette gå fram i vedlegg 4.

## Detaljspesifisering (spesifiseringsfasen)

### Utarbeiding av detaljspesifikasjon

I spesifiseringsfasen skal Leverandøren utarbeide ein detaljspesifikasjon for leveransen. Med mindre anna går fram av vedlegg 4, skal detaljspesifikasjonen innehalde ei overordna skildring av leveransen (overordna spesifikasjon), ei detaljert skildring av funksjonaliteten i løysinga (funksjonell spesifikasjon) og spesifikasjon av grensesnitt, og eventuelle føringar for teknisk arkitektur, for dei delane av leveransen som skal utviklast, og dei delane av leveransen elles som partane finn det nødvendig å spesifisere nærare.

Spesifiseringsarbeidet skal gjennomførast i nært samarbeid med Kunden og i samsvar med rutinar og retningslinjer avtalt i vedlegg 4. Med mindre anna går fram av vedlegg 4, skal Kunden stille med personar i møta som har kunnskap til å uttale seg i spørsmål som verkar inn på val av løysing. Leverandøren dokumenterer løysingsavklaringar og dei føreslåtte løysingsvala og sender dei til Kunden for godkjenning. Etter kvart arbeidsmøte skal Leverandøren sende ut skriftleg referat som skildrar dei vala som er foreslått, medrekna konsekvensar vala har for detaljspesifikasjonen og, dersom det er relevant, for vedlegg 1 og 2. Med mindre Kunden skriftleg fremmar innvendingar mot dei føreslåtte løysingsvala innan 10 (ti) vyrkedagar, vert dei rekna som godkjende av Kunden. Med “vyrkedagar” meiner vi dei dagane som ikkje er laurdagar, søndagar og offentlege høgtids- og heilagdagar, og heller ikkje jul- og nyttårsaftan. Kunden er ansvarleg for eventuell forseinking i leveransen dersom Kunden ikkje godkjenner eller skriftleg fremmar innvendingar mot dei føreslåtte løysingsvala innan avtalt frist.

Detaljspesifikasjonen legg fast løysingsval for leveransen, medrekna detaljerer og presiserer krava, innanfor ramma av vedlegg 1 og vedlegg 2. I den utstrekning det vert gjort endringar i Kunden sine krav i vedlegg 1 og Leverandøren sine løysingsforslag i vedlegg 2, og dette får konsekvensar for kontraktsummen, framdriftsplan, medverknad frå kunden, for andre krav i vedlegg 1 eller andre forhold, skal det utferdast endringsordre. Det kan utarbeidast ein felles endringsordre for endringar som følger av spesifiseringsarbeidet, men det skal gå fram klart kva for nokre krav som er endra. Kunden kan ikkje gå bort frå krav på annan måte enn ved å utferde endringsordre.

Detaljspesifikasjonen skal danne utgangspunkt for utvikling og levering av løysinga.

I spesifiseringsfasen skal det også utarbeidast plan for konverteringsarbeidet, sjå punkt 2.3.8.

### Levering og godkjenning av detaljspesifikasjonen

Endeleg detaljspesifikasjon, jf. punkt 2.2.1, og ein fullstendig prosjekt- og framdriftsplan for leveransen, jf. punkt 2.1.1, skal vere overlevert Kunden for endeleg gjennomgang og godkjenning innan dei fristane som er fastsette i vedlegg 4.

Med mindre annan frist vert avtalt mellom partane, eller er avtalt i vedlegg 4, skal Kunden innan 10 (ti) vyrkedagar etter overlevering i samsvar med førre avsnitt vurdere dokumenta og gi Leverandøren skriftleg tilbakemelding på om dokumenta vert godkjende. Dersom Kunden ikkje har gitt tilbakemelding innan den avtalte fristen, vert spesifikasjonen rekna som godkjend. Dersom dokumenta etter Kunden si meining ikkje er i samsvar med avtalte krav i vedlegg 1 og 2, slik desse er detaljerte og presiserte i samsvar med punkt 2.2.1 eller endra gjennom endringsordre, skal Kunden spesifisere kva for nokre forhold som er kravd endra, og melde Leverandøren dette skriftleg. Leverandøren skal utføre oppretting i samsvar med avtalen og på nytt legge fram dokumenta for Kunden. Kunden skal så ta stilling til dokumenta innan 10 (ti) vyrkedagar eller den fristen som går fram av vedlegg 4. Nærare vilkår for godkjenning av detaljspesifikasjonen kan avtalast i vedlegg 5. Dersom berre mindre delar av detaljspesifikasjonen ikkje vert godkjend av Kunden, kan Leverandøren starte arbeidet med leveransen for dei godkjende delane.

Dersom Kunden underkjenner eller krev endringar i detaljspesifikasjonen av andre grunnar enn at spesifikasjonen ikkje er i samsvar med det avtalte (f.eks. fordi Kunden er usamd i enkelte løysingsval og ønsker det endra trass i at vala ville representere oppfylling av krava i vedlegg 1 og vedlegg 2 og er detaljerte og presiserte i samsvar med punkt 2.2.1), har Leverandøren krav på endringsordre.

## Gjennomføring av leveransen

### Utvikling

Leverandøren skal utvikle det som er skildra i detaljspesifikasjonen, jf. punkt 2.2, slik at programvara tilfredsstiller krava i avtalen. Leverandøren har i denne samanhengen ansvaret for å utføre design og utvikling og eiga testing av programvara i samsvar med den detaljerte prosjektplanen, jf. vedlegg 4.

### Samvirke med utstyr og anna programvare

Leverandøren skal gjennomføre implementeringsarbeidet hos Kunden, slik at programvara tilfredsstiller krava i avtalen.

Leverandøren har ansvaret for at leveransen fungerer saman med dei delane av kunden si eksisterande løysing som Kunden gjennom vedlegg 3 har gjort kjent for Leverandøren, og som det går fram at han skal samvirke med, med mindre Leverandøren i vedlegg 2 har påpeikt at oppgradering er nødvendig, jf. punkt 1.1.

Leverandøren er ansvarleg for integrasjon av programvara med anna programvare som Kunden har skildra i vedlegg 3, i samsvar med dei krava som går fram av vedlegg 1, og i tillegg Leverandøren sine løysingsforslag og føresetnader for integrasjonsarbeidet i vedlegg 2. Det skal gå fram av vedlegg 1 og 2 kva for integrasjonar Leverandøren har resultatansvar og framdriftsansvar for, og kva for nokre som vert leverte som tilleggstenester (innsatsforplikting). Integrasjonar som vert leverte som tilleggstenester, skal med mindre anna er avtalt, betalast av Kunden etter medgått tid basert på Leverandøren sine timeprisar i vedlegg 7. Integrasjonar som vert leverte som tilleggstenester, skal i størst mogleg grad leverast i samsvar med framdriftsplanen i vedlegg 4, men er ikkje grunnlag for underkjenning av leveransen i akseptansetesten eller godkjenningsperioden.

### Gjennomføringsmetode

Leveransen skal gjennomførast ved hjelp av dei metodane, med det verktøyet og i det miljøet som er skildra i vedlegg 2. Dersom Kunden har spesielle krav til metode, verktøy eller miljø, går dette fram av vedlegg 1.

### Kvalitetssikring

Leverandøren skal ha og halde ved like ein kvalitetsplan basert på dokumenterte arbeids- og kvalitetssikringsmetodar. Leverandøren skal på forsvarleg måte kvalitetssikre og teste det som vert utvikla i samsvar med kvalitetsplanen.

### Revisjon

Kunden, eller den han gir fullmakt til, skal, for eiga rekning, ha rett til å utføre kvalitets- og sikkerheitsrevisjonar og gjennomgang av utviklingsarbeidet. Kunden har også rett til å utføre annan revisjon for å verifisere at Leverandøren held dei andre forpliktingane sine etter denne avtalen. Nærare prosedyrar og varslingsreglar kan gå fram av vedlegg 6. Kunden har rett til å engasjere tredjepart til å utføre revisjonen. Leverandøren skal varslast om Kunden sitt eventuelle val av tredjepart og kan motsette seg engasjementet dersom Leverandøren kan påvise at dette medfører vesentleg forretningsmessig ulempe for Leverandøren.

### Dokumentasjon

Krav til dokumentasjon skal gå fram av vedlegg 1 og 2. Dersom ikkje anna er avtalt, skal Kunden få tilgang til Leverandøren sin standarddokumentasjon for løysinga og dokumentasjon av dei delane av løysinga som er utvikla eller tilpassa spesielt for Kunden.

Dokumentasjonen skal leverast innan den eller dei fristane som er oppgitt i vedlegg 4. Går ikkje anna fram der, skal dokumentasjonen leverast seinast dagen før Kunden sin akseptansetest skal starte, slik at dokumentasjonen kan testast samtidig med dei andre delane av leveransen.

### Opplæring

Dersom Leverandøren skal vere til hjelp med opplæring, skal dette gå fram av vedlegg 1 og vedlegg 6, og prisast særskilt i vedlegg 7. Tidspunkt for opplæring går fram av vedlegg 4.

### Konvertering

Dersom Leverandøren skal gjennomføre konvertering av Kunden sine data, er dette nærare skildra i vedlegg 1 og/eller 2. Med mindre anna er avtalt i vedlegg 7, vert konvertering utført etter medgått tid basert på Leverandøren sine timeprisar i vedlegg 7.

Detaljert plan for konverteringsarbeidet og spesifikasjon av nødvendige konverteringsprogram skal utarbeidast og godkjennast i detaljspesifiseringsfasen, jf. punkt 2.2. Planen skal også skildre korleis personopplysningar skal behandlast i samband med konvertering.

Det er ein føresetnad at Kunden har utført nødvendig avstemming og rydding av eigne databasar for å sikre at datakvaliteten i Kunden sine eksisterande system er tilstrekkeleg for konvertering til programvara.

Leverandøren skal, f.eks. ved å hente inn stadfesting frå Kunden, sjå til at det er tatt sikkerheitskopi av Kunden sine data før konvertering vert gjennomført. Sikkerheitskopien skal oppbevarast til Kunden har stadfesta at konverteringa er korrekt gjennomført.

Godkjenning skal skje ved at partane gjennomfører ei eller fleire prøvekonverteringar av data, som nærare spesifisert i vedlegg 5, der Kunden må verifisere at prøvekonverteringa er riktig gjennomført, medrekna at data er overført og i riktig format.

Godkjenning av konverteringa skal elles skje i samsvar med reglane i vedlegg 5 og innan dei fristane som er oppgitt i vedlegg 4.

## Akseptansetesten til Kunden

### Førebuingar til akseptansetest

Kunden og Leverandøren sine plikter i samband med førebuingar til akseptansetesten skal gå fram av vedlegg 5.

### Løysing klar for akseptansetest

Leverandøren skal gi skriftleg melding til Kunden når programvara er ferdig utvikla og/eller tilpassa og testa av Leverandøren. Testrapporten frå Leverandøren med liste over kjende feil skal vere vedlagd meldinga. Kunden kan stille krav i vedlegg 5 som avgrensar talet på feil av ulike kategoriar som programvara kan innehalde ved oppstart av akseptansetesten.

Dersom det i løpet av dei første 10 (ti) vyrkedagane etter at Kunden har fått melding frå Leverandøren vert klart at løysinga er så mangelfull at det ville gi Kunden rett til å stanse akseptansetesten etter 2.4.5 femte avsnitt, kan Kunden avvise meldinga, og milestolpen «Løysing klar for akseptansetest» vert ikkje rekna som inntreft. Slik reklamasjon frå Kunden må sendast innan 10 (ti) vyrkedagar etter at Kunden fekk meldinga frå Leverandøren. Tilsvarande prosedyre gjeld for eventuelle nye meldingar.

### Plan for Kunden sin akseptansetest og godkjenningsperioden

Kunden skal utarbeide og ha ansvar for ein plan for Kunden sin akseptansetest, Leverandøren skal bidra slik det går fram av vedlegg 5.

Leverandøren skal gjere tilgjengeleg for Kunden det materialet Leverandøren sjølv vil nytte som grunnlag for eigne testar av løysinga, slik at Kunden kan bruke det som grunnlag for Kunden sitt arbeid med testplanen.

Akseptansetestplanen skal korleis Kunden sin akseptansetest skal gjennomførast.

Kunden kan legge fram testplanen for Leverandøren til synspunkt. Dette skal gå fram av vedlegg 5. Leverandøren skal så snart som mogleg vurdere testplanen og gi skriftleg tilbakemelding på om han vert rekna for dekkande for å oppnå tilfredsstillande testing av løysinga innan den fristen som går fram av vedlegg 5.

### Omfanget av akseptansetesten

Kunden sin akseptansetest skal omfatte den programvara og det utstyret som inngår i leveransen. Omfanget av akseptansetesten er nærare skildra i vedlegg 5 og testplanen.

### Gjennomføring av Kunden sin akseptansetest

Akseptansetesten skal byrjast på og avsluttast i samsvar med dei fristane som går fram av vedlegg 4.

Akseptansetesten til Kunden skal gjennomførast slik som skildra i vedlegg 5, og i samsvar med akseptansetestplanen, jf. punkt 2.4.3. Kunden er forplikta til å halde framdriftsplanen for testen.

Alle feil som vert melde under Akseptansetesten til Kunden, skal vere dokumenterte, slik at dei kan reproduserast. Alle feil som vert melde, skal vere kategoriserte som A-, B- eller C-feil av Kunden.

Dersom ikkje anna går fram av vedlegg 5, vert denne definisjonen av feil nytta:

|  |  |  |
| --- | --- | --- |
| Nivå | Kategori | Skildring |
| A | Kritisk feil | - Feil som medfører at utstyret eller programvara stoppar, at data går tapt, eller at andre funksjonar som etter ei objektiv vurdering er kritiske for Kunden, ikkje er leverte eller ikkje verkar som avtalt.  - Dokumentasjonen er så ufullstendig eller misvisande at Kunden ikkje kan bruke utstyret eller programvara eller vesentlege delar av det. |
| B | Alvorleg feil | - Feil som fører til at funksjonar som, ut frå ei objektiv vurdering, er viktige for Kunden, ikkje verkar som skildra i avtalen, og som det er tids- og ressurskrevjande å omgå.  - Dokumentasjonen er så ufullstendig eller misvisande at Kunden ikkje kan nytte funksjonar som etter ei objektiv vurdering er viktige for Kunden. |
| C | Mindre alvorleg feil | - Feil som fører til at enkeltfunksjonar ikkje verkar som avtalt, men som Kunden relativt lett kan omgå.  - Dokumentasjonen er mangelfull eller upresis. |

Kunden skal melde feil til Leverandøren fortløpande, og Leverandøren skal utbetre feila utan ugrunna opphald. Retta feil skal leverast til retesting slik det går fram av vedlegg 5.

Dersom Kunden vert hindra i gjennomføringa si av testen som følge av mangelfull utbetring av feil eller dersom det vert oppdaga feil som hindrar effektiv gjennomføring av heile eller delar av testen, skal den delen av testen det gjeld, stansast til Leverandøren har gjort nødvendige rettingar. Den tida testen har vore stoppa, og den tida Kunden treng for å gjere testen om att, skal leggast til perioden for Kunden sin akseptansetest.

Dersom tidlegare retta feil på nytt vert introduserte i løysinga fordi Leverandøren feilar i versjonshandteringa si og legg inn utgått kode, skal Kunden sin akseptansetest stoppast til Leverandøren har gjort nødvendige rettingar. Den tida testen har vore stoppa, og den tida Kunden treng for å gjere testen om att, skal leggast til testperioden.

Dersom arten eller omfanget av feila er slik at det er til hinder for å rekke å gjennomføre alle dei planlagde testane innanfor den tida som er sett av til akseptansetesten, har Kunden krav på nødvendig forlenging av akseptansetesten.

### Godkjenning av Kunden sin akseptansetest

Dersom Kunden godkjenner akseptansetesten, skal Kunden gi Leverandøren skriftleg melding om dette utan ugrunna opphald. Akseptansetesten vert under alle omstende rekna som godkjend dersom ikkje Kunden innan 10 (ti) vyrkedagar etter utløpet av akseptansetestperioden, medrekna eventuelle tillegg grunna forhold som skildra i punkt 2.4.5, skriftleg har meldt Leverandøren at han ikkje er godkjend. Akseptansetesten vert også rekna som godkjend dersom Kunden vel å sette programvara i drift.

Kunden kan ikkje nekte å godkjenne testen på grunn av forhold som er uvesentlege for Kunden sin bruk av leveransen. A- og B-feil vert kvar for seg rekna som vesentlege med unntak av B-feil som ikkje er vesentlege for moglegheita Kunden har til å sette programvara i drift og byrje på godkjenningsperioden. C-feil vert rekna som uvesentlege, dersom ikkje fleire C-feil samla sett medfører at godkjenning vil vere klart urimeleg. Andre eller meir detaljerte akseptansekriterium kan vere skildra i vedlegg 5.

Feil som berre har oppstått éin gong, og som ikkje har latt seg gjenskape i akseptansetestperioden, vert ikkje rekna som feil i forhold til godkjenning av testen.

Dersom Kunden nektar å godkjenne, skal det grunngivast skriftleg med opplysning om kva for nokre feil som hindrar godkjenning. Dersom Leverandøren gjer gjeldande at nektinga er urettmessig, medrekna at Leverandøren er usamd i kategoriseringa av feil, må det givast skriftleg melding om dette og seinast innan 5 (fem) vyrkedagar. Dersom Kunden framleis ikkje godkjenner testen, skal tvisten løysast etter kapittel 16. Leverandøren skal uansett rette dei feila som er gjorde gjeldande, så snart som mogleg.

Dersom Leverandøren ikkje motseier nektinga frå Kunden, skal Leverandøren innan 5 (fem) vyrkedagar sende Kunden ein tidsplan for utbetring av feila. Leverandøren skal gi Kunden skriftleg melding når utbetringa er gjort. Utbetringar vert ikkje rekna for utførte før dei er forsvarleg testa av Leverandøren og akseptansetesta av Kunden. Testane til Leverandøren skal omfatte alle delar av leveransen som kan vere påverka av feila.

Kunden skal så snart Leverandøren har meldt at feila er utbetra og testa, halde fram med akseptansetesten sin. Kunden har krav på rimeleg tilleggstid til å utføre slik testing.

Dersom leveransen ved utløpet av akseptansetesten har slike feil og avvik som ville gitt Kunden rett til å nekte å akseptere leveransen, kan Kunden likevel velje å akseptere med atterhald. Dersom Kunden vel å akseptere med atterhald under tilvising til avtalt retteplan, og retteplanen ikkje vert halden, gjeld sanksjonar som om akseptansetesten vart underkjend (forseinking) frå dette tidspunktet.

Dersom Kunden i løpet av dei siste fem (5) vyrkedagane av akseptansetesten melder ein feil til Leverandøren for første gong som i utgangspunktet hindrar godkjenning, skal feilen reknast for å vere omfatta av avtalt retteplan. Slike feil skal vere retta seinast innan 10 (ti) vyrkedagar etter utløpet av akseptansetesten. Kunden har deretter 5 (fem) vyrkedagar til å teste dei retta feila. Dersom feila ikkje er retta innan 10-dagars fristen, så gjeld sanksjonar som om akseptansetesten vart forlenga (forseinking).

Godkjenningsperioden kan først ta til når akseptansetesten er godkjend.

Godkjenning av akseptansetesten frå Kunden er ikkje til hinder for at Kunden i godkjenningsperioden kan krevje utbetra feil og manglar som Kunden ikkje oppdaga under akseptansetesten, eller feil som ikkje er retta av Leverandøren i akseptansetestperioden.

### Idriftsetting

Programvara kan settast i ordinær drift etter at akseptansetesten til Kunden er vellykka gjennomført og godkjend. Tidsplan for førebuingar til idriftsetting går fram av vedlegg 4.

Partane sine plikter i samband med idriftsetting er spesifisert i vedlegg 5.

## Godkjenningsperiode og leveringsdag

### Varigheit

Frå og med den dagen leveransen er sett i ordinær drift, er det ein godkjenningsperiode på 3 (tre) månader, med mindre anna varigheit er avtalt i vedlegg 5.

Dersom oppstart av ordinær drift vert forseinka som følge av forhold hos Kunden, tar godkjenningsperioden likevel til frå avtalt tidspunkt, med mindre Kunden ber om endring av framdriftsplanen i samsvar med kapittel 3.

### Gjennomføring av godkjenningsperioden

Kunden skal i løpet av godkjenningsperioden gjennomføre ei undersøking av om leveransen er i samsvar med det som er avtalt.

Kunden si undersøking i godkjenningsperioden skal gjennomførast med utgangspunkt i dei ordinære, daglege drifts- og arbeidsoppgåvene. Ei nærare spesifisering av innhaldet i godkjenningsperioden med konkret oppgiving av dei undersøkingane som Kunden skal gjennomføre, kan vere oppgitt i vedlegg 5 eller i ein eigen plan for godkjenningsperioden.

I godkjenningsperioden skal Kunden fortløpande gi Leverandøren skriftleg melding om eventuelle feil, med skildring av feila etter same prosedyre som under akseptansetesten dersom ikkje anna er avtalt i ein eigen plan for godkjenningsperioden eller i vedlegg 5. Leverandøren skal så raskt som mogleg utbetre feila og teste feilrettingane før dei vert overleverte Kunden for retesting.

Dersom ikkje anna er avtalt i vedlegg 5, skal eventuelle feil vere utbetra seinast innan utgangen av godkjenningsperioden, med unntak av

1) feil som i tråd med avtalt retteplan skal rettast seinare, og

2) feil som berre har liten innverknad på Kunden sin bruk av løysinga, og som vil verte retta i ei planlagd oppdatering av programvara innan rimeleg tid og seinast innan utløpet av garantiperioden, og som det derfor ville vere uforholdsmessig ressurskrevjande for Leverandøren å rette i godkjenningsperioden. Feila skal uansett vere retta seinast innan utløpet av garantiperioden.

Grunnlaget for vidare undersøking i godkjenningsperioden vert rekna som gjort umogleg dersom Kunden finn og skriftleg gjer gjeldande A- eller B-feil som aleine eller saman gjer vidare undersøking umogleg eller svært vanskeleg, eller som gjer at verdien av undersøkinga vert vesentleg redusert. Kunden kan krevje at godkjenningsperioden vert forlenga med den tida det tar å få feila retta, og rimeleg tid til å reteste.

### Endeleg godkjenning – leveringsdag

Kunden skal før utløpet av godkjenningsperioden sende Leverandøren ei skriftleg melding om leveransen er vurdert å vere i samsvar med det avtalte og dermed kan godkjennast, eller ikkje. Er slik melding ikkje send innan utløpet av godkjenningsperioden, er leveransen likevel rekna som godkjend (ved passivitet).

Kunden kan ikkje nekte å godkjenne leveransen på grunn av forhold som er uvesentlege for Kunden sin bruk av leveransen. Dersom ikkje anna er avtalt i vedlegg 5, gjeld følgande: A-feil og 3 (tre) eller fleire B-feil vert kvar for seg rekna som vesentlege. C-feil vert rekna som uvesentlege, dersom ikkje fleire C-feil samla sett medfører at godkjenning vil vere klart urimeleg.

Dersom Kunden nektar å godkjenne leveransen, skal det grunngivast skriftleg. Dersom Leverandøren gjer gjeldande at nektinga er urettmessig, medrekna at Leverandøren er usamd i kategoriseringa av feil, må det givast skriftleg melding om dette og seinast innan 5 (fem) vyrkedagar frå mottak av Kunden si melding om nekting. Dersom Kunden framleis ikkje godkjenner leveransen, skal tvisten løysast etter kapittel 16. Leverandøren skal uansett utbetre dei feila som er gjorde gjeldande, så snart som mogleg.

Dersom Leverandøren ikkje motseier nektinga frå Kunden, skal Leverandøren innan 5 (fem) vyrkedagar sende Kunden ein tidsplan for utbetring av feila ved leveransen. Leverandøren skal gi Kunden skriftleg melding når utbetringa er gjort. Utbetringar vert ikkje rekna for utførte før dei er forsvarleg testa av Leverandøren og retesta av Kunden. Testane til Leverandøren skal omfatte alle delar av leveransen som kan vere påverka av feila. Kunden skal reteste utbetringa(ne) innan 5 (fem) vyrkedagar.

Dersom leveransen ikkje vert godkjend, skal godkjenningsperioden utvidast til vilkåra for godkjenning er oppfylt.

Dersom leveransen ved utløpet av godkjenningsperioden har slike feil og avvik som ville gitt Kunden rett til å underkjenne leveransen, kan Kunden likevel velje å godkjenne med atterhald om at feila vert retta i samsvar med ein avtalt retteplan. Dersom retteplanen ikkje vert halden, gjeld sanksjonar som om godkjenningsperioden vart underkjend (forseinking frå utløpet av opphavleg godkjenningsperiode).

Dersom Kunden i løpet av dei siste fem (5) vyrkedagane av godkjenningsperioden melder ein feil til Leverandøren for første gong som i utgangspunktet hindrar godkjenning, skal feilen reknast for å vere omfatta av avtalt retteplan. Slike feil skal vere retta seinast innan 10 (ti) vyrkedagar etter utløpet av godkjenningsperioden. Kunden har deretter 5 (fem) vyrkedagar til å teste dei retta feila. Dersom feila ikkje er retta innan 10-dagars fristen, så gjeld sanksjonar som om godkjenningsperioden vart forlenga (forseinking).

Første vyrkedag etter at leveransen er eller er rekna som godkjend, er leveringsdag.

Frå leveringsdagen har Kunden garanti som bestemt i kapittel 4.

Godkjenning frå Kunden er ikkje til hinder for at Kunden i garantiperioden kan krevje utbetra feil og manglar som Kunden ikkje oppdaga i godkjenningsperioden, og som han heller ikkje burde ha oppdaga, eller feil som ikkje er retta av Leverandøren i godkjenningsperioden.

## Avbestilling – mellombels stansing

### Avbestilling i samband med spesifiseringsfasen

Kunden kan før utløpet av spesifiseringsfasen som oppgitt i punkt 2.2 heilt eller delvis avbestille leveransen under denne avtalen. Slik avbestilling skal skje skriftleg og må vere mottatt av Leverandøren seinast innan 10 (ti) vyrkedagar etter utløpet av spesifiseringsfasen.

Ved slik avbestilling skal Kunden betale det beløpet som er fastsett i vedlegg 7 for avbestilling i denne fasen, eller dersom slikt beløp ikkje er fastsett:

1. det beløpet som Leverandøren har til gode for den delen av prosjektet som alt er gjennomført
2. Leverandøren sine nødvendige og dokumenterte direkte kostnader knytte til omdisponering av personell
3. andre dokumenterte direkte kostnader som Leverandøren vert påført som følge av avbestillinga, medrekna utlegg og kostnader som Leverandøren har pådratt seg før avbestillinga vart mottatt, og som Leverandøren ikkje kan nyttiggjere seg i andre samanhengar.

Samla avbestillingsvederlag for spesifikasjonsfasen kan aldri overstige det vederlaget for spesifikasjonsfasen som er avtalt i vedlegg 7.

Konsekvensane delvis avbestilling har for attståande delar av leveransen, medrekna verknaden på kontraktsprisen, skal handterast i samsvar med reglane i kapittel 3.

### Avbestilling etter spesifiseringsfasen

Etter spesifiseringsfasen som oppgitt i punkt 2.2 kan Kunden heilt eller delvis avbestille leveransen under denne avtalen med 1 (éin) månads skriftleg varsel.

Ved slik avbestilling skal Kunden betale:

1. det beløpet som Leverandøren har til gode for den delen av prosjektet som alt er gjennomført
2. Leverandøren sine nødvendige og dokumenterte direkte kostnader knytte til omdisponering av personell
3. andre dokumenterte direkte kostnader som Leverandøren vert påført som følge av avbestillinga, medrekna utlegg og kostnader som Leverandøren har pådratt seg før avbestillinga vart mottatt, og som Leverandøren ikkje kan nyttiggjere seg i andre samanhengar.

I tillegg skal Kunden betale eit avbestillingsgebyr som er lik det minste av:

* 4 (fire) prosent av kontraktsprisen eller
* 6 (seks) prosent av den delen av kontraktsprisen som ikkje er betalt på avbestillingstidspunktet, og heller ikkje er betalt i samsvar med punkt a) ovanfor.

Anna avbestillingsgebyr kan avtalast mellom partane i vedlegg 7.

Ved delvis avbestilling skal avbestillingsgebyret bereknast på grunnlag av det avbestilte sin del av kontraktsprisen. Konsekvensane delvis avbestilling har for attståande delar av leveransen, medrekna verknaden på kontraktsprisen, skal handterast i samsvar med reglane i kapittel 3.

### Mellombels stansing av leveransen

Kunden kan med skriftleg varsel til Leverandøren på minimum 5 (fem) vyrkedagar krevje at gjennomføringa av leveransen vert stansa mellombels.

I varselet skal Kunden oppgi frå kva tidspunkt (milestolpe) leveransen skal stansast, og frå kva dato leveransen er planlagd tatt opp att.

Leverandøren skal straks og seinast innan 5 (fem) vyrkedagar etter at varsel er mottatt, oversende til Kunden ei oversikt over kva funksjonar og aktivitetar som må haldast ved lag i stansperioden.

Leveransen skal takast opp att utan ugrunna opphald etter skriftleg varsel frå Kunden.

Kunden skal erstatte Leverandøren sine dokumenterte kostnader knytte til omdisponering av personell hos Leverandøren og underleverandørane hans, og andre direkte kostnader som Leverandøren vert påført som ei følge av stansinga. Dersom Kunden krev at personell som deltok i leveransen før stansinga, skal ta opp att arbeidet og sluttføre leveransen, pliktar Kunden å erstatte Leverandøren sine kostnader for slikt personell berekna på grunnlag av lågaste timesats for konsulentar fastsett i vedlegg 7, men berre i den utstrekning det ikkje har vore mogleg for Leverandøren å bruke ressursane til anna inntektsbringande arbeid i den perioden leveransen har vore stansa. Eit slikt krav frå Kunden må seinast settast fram samtidig med varselet som oppgitt i andre avsnitt ovanfor.

Dersom stansinga har konsekvensar for framdrifta av eller kontraktsprisen på leveransen, jf. vedlegg 4 og vedlegg 7, skal dette behandlast i samsvar med reglane om endringar i kapittel 3.

Dersom leveransen har vore stansa samanhengande i meir enn 120 (hundre og tjue) kalenderdagar, kan Leverandøren med skriftleg varsel til Kunden seie opp avtalen. Dersom Kunden ikkje innan 14 (fjorten) kalenderdagar etter at varselet er mottatt, gir skriftleg melding om at leveransen skal takast opp att, gjeld reglane om avbestilling i punkt 2.6.1 og 2.6.2 tilsvarande.

### Utlevering av spesifikasjonar mv.

Ved avbestilling i samsvar med punkt 2.6.1 og 2.6.2 skal Leverandøren overlevere til Kunden alle spesifikasjonar og anna materiale som er utarbeidd fram til avbestillingstidspunktet. Dette gjeld både skriftleg og elektronisk materiale.

# Endringar av leveransen etter avtaleinngåinga

## Rett til endringar av innhaldet i avtalen (leveranseendring)

Kunden har rett til å gi pålegg om endring med omsyn til auke eller reduksjon i omfang, karakter, art, kvalitet eller utføring av leveransen, og endring i framdriftsplanen føresett at endringa ligg innanfor kva partane med rimeleg grunn kan ha forventa då avtalen vart inngått.

Leverandøren er likevel ikkje forplikta til å utføre endringsarbeid som samla utgjer meir enn 15 (femten) prosent netto tillegg til den opphavlege kontraktsprisen, med mindre det er snakk om ein omtvista endringsordreetter punkt 3.8.

Dersom det samla vederlaget til Leverandøren etter frådrag og tillegg vert redusert med meir enn 15 (femten) prosent av den opphavlege kontraktsprisen, skal reduksjonen behandlast som delvis avbestilling, jf. punkt 2.6.

## Endringsoverslag

Med mindre anna går fram av vedlegg 6 eller endringsordren sjølv, skal Leverandøren seinast innan 10 (ti) vyrkedagar frå mottak av skriftleg oppmoding om endringa utgreie aktuelle risiko- og endringskonsekvensar og gi eit prisestimat. Ved oppmoding om store endringar avtaler partane ei forlenging av fristen med det talet dagar som er rimeleg. I slike tilfelle kan Leverandøren alltid krevje forlenging av fristen med inntil 10 (ti) vyrkedagar. Oppmoding om fristforlenging må sendast innan utløpet av 10-dagarsfristen i første setning.

Utgreiinga skal minimum omfatte desse punkta:

* 1. skildring av endringa
  2. skildring av omfang og tidsforbruk for arbeid som må utførast som ei følge av endringa
  3. verknaden på kravspesifikasjon, løysingsspesifikasjon og/eller detaljspesifikasjon
  4. verknaden på krav til den tekniske plattforma til Kunden
  5. verknad på kontraktsprisen med detaljert informasjon om berekningsgrunnlag, jf. punkt 3.5
  6. verknad på framdriftsplan, jf. punkt 3.5
  7. endra krav til medverknad frå Kunden
  8. endringar i testplanar og testkriterium
  9. kva det har å seie for framtidig vedlikehald av standardsystem og utvikla programvare og forholdet mellom dei

Dokumenterte kostnader i samband med utarbeiding av endringsoverslag vert dekte av Kunden i samsvar med gjeldande prisar og vilkår for tilleggsarbeid, jf. vedlegg 7. Dersom det i vedlegg 7 er oppgitt standardprisar for utarbeiding av endringsoverslag, har Leverandøren ikkje rett til å få dekt kostnader ut over dette med mindre Kunden skriftleg har godkjent eit meir omfattande estimat på førehand.

Dersom utarbeidinga av endringsoverslag i seg sjølv krev endringar i framdriftsplanen, kan Leverandøren krevje justering av planen.

## Endringsordre

Dersom Kunden aksepterer utgreiinga og prisen frå Leverandøren, skal Kunden gi Leverandøren melding om at Kunden ønsker endringa utført, ved å utferde ein endringsordre. Endringsordren skal underteiknast av Kunden.

Leverandøren skal deretter innan 10 (ti) vyrkedagar frå Leverandøren tar mot underteikna endringsordre, sørge for at endringsordren vert innarbeidd i avtalen, slik at endringar i spesifikasjonar, framdriftsplan, teknisk plattform, testar, krav til medverknad frå Kunden og endring av kontraktsprisen kjem fram i avtalen.

Endringane skal leggast fram for Kunden for godkjenning.

Vilkåra i avtalen gjeld også for endringsordren dersom det ikkje uttrykkeleg er sagt noko anna i endringsordren.

## Dokumentasjon av endringa

Endringar av leveransen som oppgitt i kapittel 3 skal skje skriftleg og skal underteiknast av representant for partane som er gitt fullmakt. Leverandøren skal føre ein fortløpande katalog over endringane som utgjer vedlegg 9, og utan ugrunna opphald gi Kunden ein oppdatert kopi.

## Konsekvensar av endringsordre

Dersom Kunden krev ei endring, har Leverandøren rett til å krevje endringar i kontraktspris og framdriftsplan eller andre forhold, jf. punkt 3.2, som skriv seg frå endringskrav frå Kunden.

Endringar i kontraktsprisen skal bereknast med utgangspunkt i dei timeprisane eller andre einingsprisar som går fram av vedlegg 7, såframt endringsarbeidet i det vesentlege er likearta med arbeid det er fastsett timepris eller einingspris for.

Dersom endringa ikkje er mogleg å berekne på bakgrunn av timeprisar eller einingsprisar i vedlegg 7, skal Leverandøren sette fram eit tilbod på tillegg eller frådrag for endringane. Tilbodet skal reflektere det generelle prisnivået i denne avtalen.

Dersom det vert kravd endringar og/eller tillegg som i utgangspunktet ville medført endring i avtalt tidspunkt for løysing klar for akseptansetest eller leveringsdag, skal Leverandøren så langt det er praktisk mogleg forsøke å forsere gjennomføringa slik at avtalte fristar likevel kan haldast. Forsering skal i så fall reknast som ei endring som skal behandlast i samsvar med reglane i kapittel 3.

Når Leverandøren får endringsordren, skal han setjast i verk utan ugrunna opphald. Dette gjeld sjølv om verknaden endringsordren har på kontraktsprisen, framdriftsplanen eller andre vilkår i avtalen enno ikkje er endeleg fastsett, jf. punkt 3.6.

## Tvist om konsekvensane av ei endring

Dersom partane er samde om at det ligg føre ei endring, men er usamde om verknaden endringa har på kontraktsprisen, skal Kunden betale eit førebels vederlag berekna etter reglane i punkt 3.5. Dersom det ikkje er kravd avgjerd frå ein uavhengig ekspert eller meklar eller reist søksmål for endringsarbeidet innan 6 (seks) månader etter leveringsdagen eller den dagen varsel om heving eller avbestilling vart tatt mot av Leverandøren, skal det utbetalte vederlaget reknast som endeleg. Leverandøren skal stille sikkerheit for den omtvista delen av vederlaget, alternativt velje å få utbetalt halvparten av den omtvista delen av vederlaget, fram til det tidspunktet då vederlaget vert rekna som endeleg fastsett.

## Usemje om det ligg føre ei endring

Krev Kunden ved person gitt fullmakt skriftleg i form av pålegg, spesifikasjonar eller på annan måte utført eit nærare bestemt arbeid som Leverandøren meiner ikkje inngår som ein del av forpliktingane hans ut frå avtalen, skal Leverandøren skriftleg krevje at Kunden utferdar ein endringsordre.

Leverandøren skal saman med krav om endringsordre sende Kunden utgreiing av aktuelle risiko- og endringskonsekvensar og gi eit prisestimat (endringsoverslag) i samsvar med punkt 3.2. Kostnader i samband med utarbeiding av endringsoverslag vert dekte av Kunden dersom Leverandøren vert gitt rett i kravet sitt om endringsordre.

Unnlet Leverandøren å sette fram slikt krav innan rimeleg tid, skal arbeidet reknast for å vere ein del av forpliktinga til Leverandøren i samsvar med avtalen, og Leverandøren taper retten sin til å vise til arbeidet som grunnlag for fristforlenging, ekstra vederlag eller erstatning.

## Omtvista endringsordre

Dersom Leverandøren har kravd at Kunden utferdar endringsordre i samsvar med punkt 3.7, skal Kunden innan rimeleg tid utferde endringsordre i samsvar med punkt 3.3, eller skriftleg gå bort frå kravet.

Dersom Kunden reknar arbeidet som ein del av leveransen, skal det uttrykkeleg opplysast at endringsordren er omtvista (omtvista endringsordre). Endringsordren skal innehalde ei grunngiving for kvifor Kunden meiner at endringsordren er omtvista.

Sjølv om endringsordren er omtvista, har Leverandøren plikt til å utføre det som er pålagt, mot at Kunden utbetaler eit førebels vederlag tilsvarande halvparten av det beløpet Leverandøren meiner han har krav på. Dersom Leverandøren ikkje krev avgjerd av den omtvista endringa i samsvar med punkt 3.9 i avtalen innan 3 (tre) månader etter at vederlaget er utbetalt, eller dersom arbeidet vert rekna til å ligge innanfor kontrakten, skal det førebels vederlaget motreknast i neste betalingsmilestolpe. Dersom arbeidet vert rekna som ei endring, skal det fastsette vederlaget for endringa, korrigert for det førebels vederlaget, innarbeidast i den ordinære betalingsplanen.

Leverandøren kan motseie plikta til å utføre arbeidet ved å krevje ei avgjerd frå ein uavhengig ekspert eller meklar, eller reise søksmål eller bringe tvisten inn for skilsdom for å få kravet sitt endeleg avgjort, jf. kapittel 16. Slikt krav må fremmast utan ugrunna opphald etter at Kunden har meldt at endringa er omtvista. Leverandøren har risikoen for dei forseinkingane som måtte oppstå som følge av at arbeidet vert utsett, dersom det vert fastsett at arbeidet er omfatta av kontrakten.

## Tvisteløysing – omtvista endringsordre

Dersom Leverandøren har fått ein omtvista endringsordre, må Leverandøren innan 6 (seks) månader etter å ha fått den omtvista endringsordren anten krevje ei avgjerd frå ein uavhengig ekspert eller meklar, eller reise søksmål eller bringe tvisten inn for skilsdom for å få kravet sitt endeleg avgjort, jf. kapittel 16. Gjer ikkje Leverandøren det, vert arbeidet rekna for å vere ein del av Leverandøren sine plikter etter avtalen.

# Garantiperiode

## Omfanget av garantien

Med mindre anna er avtalt i vedlegg 7, er garantiperioden 1 (eitt) år for programvare og 2 (to) år for utstyr rekna frå leveringsdag, jf. punkt 2.5.3.

Føresett normal, aktsam bruk frå Kunden si side skal Leverandøren utan ekstra kostnad utbetre feil og manglar, skifte ut defekte delar på utstyr og utføre feilretting i program som er omfatta av denne avtalen, og som Kunden har reklamert på innan utløpet av garantiperioden. Det kan ikkje krevjast erstatning eller andre misleghaldsfullmakter knytte til manglar som vert utbetra i samsvar med garantiansvaret.

For utstyr vil det i vedlegg 2 kunne spesifiserast nærare krav til vedlikehald som må vere utført for at garantien skal gjelde.

## Ytingsnivå

Vedlikehaldstenester ut over garantiytingane skal spesifiserast og prisast i eigen avtale.

Dersom partane har inngått avtale om vedlikehald og service, skal ytingsnivået i denne avtalen leggast til grunn også for garantiytingane.

Dersom vedlikehaldsavtale ikkje er inngått, skal ytingsnivået i garantiperioden spesifiserast i vedlegg 1 og/eller 2.

Elles skal arbeidet med å avhjelpe feil og manglar byrjast på og gjennomførast utan ugrunna opphald etter at Leverandøren har fått melding om feilen eller mangelen. Punkt 5.1 nest siste avsnitt gjeld tilsvarande.

Dersom Leverandøren vel å rette feil i garantiperioden ved å levere ein ny versjon av programvara, har Leverandøren ikkje krav på vederlag for den nye versjonen sjølv om denne inneheld forbetringar. Leverandøren kan berre utbetre feil og manglar ved levering av ny versjon dersom Kunden kan nyttiggjere seg denne på den eksisterande tekniske plattforma til Kunden.

## Ekstra vederlag

Ved feil og manglar som ikkje vert dekte av garantien, vil Leverandøren yte same teneste som avtalt for garantiperioden, men då som ei teneste som kan fakturerast. Dersom ikkje anna er avtalt, legg ein Leverandøren sin listepris for slike tenester til grunn.

# Leverandøren sine plikter

## Leverandøren sitt ansvar for ytingane sine

Leverandøren har ansvar for at den samla leveransen (den heilskaplege løysinga) dekkjer dei funksjonane og krava som er spesifiserte i avtalen.

Det er Leverandøren sitt ansvar at leveransen er tilpassa den tekniske plattforma som er spesifisert i vedlegg 2 og 3, jf. punkt 1.1, og at leveransen fungerer saman med anna programvare som er spesifisert i vedlegg 1 og vedlegg 2.

I den utstrekning standardprogramvare som er omfatta av leveransen må leverast under standard lisensvilkår og avtalevilkår (lisensvilkår), skal dette vere uttrykkeleg oppgitt i eit eige kapittel i vedlegg 2, og kopiar av lisensvilkåra skal vere vedlagde som vedlegg 10.

Reglane i lisensvilkåra om disposisjonsrett går framfor vilkåra i denne avtalen om disposisjonsrett, med mindre anna eksplisitt går fram av vedlegg 8. Leverandøren skal likevel sikre at standardprogramvare vert tilbydd under lisensvilkår med disposisjonsrett som er dekkande for dei krava som Kunden i vedlegg 1 har stilt til leveransen og bruksområdet for denne, og reglane i denne avtalen om disposisjonsrett. I den utstrekning det er avvik mellom reglane i lisensvilkåra om disposisjonsrett og reglane i denne avtalen om disposisjonsrett, skal Leverandøren skildre dette tydeleg i vedlegg 7. Ved eventuelle rettsmanglar er Leverandøren ikkje erstatningsansvarleg for rettsmanglar knytte til standardprogramvare ut over det som følger av lisensvilkåra tatt inn i vedlegg 10 og for dekning av erstatningsansvar ein er dømt til overfor tredjepart (rettshavaren(-havarane)) i samsvar med punkt 13.4.

Leveransen skal testast og godkjennast i samsvar med reglane i denne avtalen om test og godkjenning uavhengig av kva som måtte følge av lisensvilkåra for programvara.

Leverandøren har ansvar for at leveransen (den samla løysinga) tilfredsstiller krava i denne avtalen, uavhengig av kva som måtte følge av dei enkelte lisensvilkåra.

Dersom leveransen vik frå det som er avtalt i samsvar med denne avtalen, er det Leverandøren sitt ansvar å avhjelpe avviket på ein slik måte at leveransen vert ført i samsvar med det som er avtalt, sjølv om avviket kjem av forhold i standardprogramvare som er underlagt lisensvilkår med avvikande vilkår for feilretting. Avhjelp av feil i, eller feil som skriv seg frå, standardprogramvare kan skje på kva måte som helst som fører leveransen i samsvar med krava i avtalen.

Dersom Leverandøren dokumenterer at avvika i leveransen kjem av at standardprogramvara ikkje opptrer i samsvar med spesifikasjonane frå programvareprodusenten, og at feilen krev tilgang til kjeldekoden for standardprogramvara for å kunne rettast, er Leverandøren si feilrettingsplikt avgrensa til å melde feilen til programvareprodusenten, etter beste evne søke å få prioritet for retting av feilen, halde Kunden orientert om status for feilrettinga og gjere retta versjon tilgjengeleg for Kunden når feilen i standardprogramvara er retta av programvareprodusenten. På førespurnad frå Kunden skal Leverandøren vere til hjelp med installasjon utan ekstra vederlag. Leverandøren skal i rimeleg omfang søke å finne ei mellombels løysing medan feilretting hos programvareleverandøren går føre seg. Det kan i vedlegg 7 avtalast ei øvre økonomisk ramme for Leverandøren si plikt til å utarbeide mellombels løysingar som dekker feil i standardprogramvare.

Slike feil i standardprogramvare som nemnde i nest siste avsnitt, vert ikkje rekna med ved vurderinga av om akseptansekriterium eller godkjenningskriterium er oppfylte, med mindre Leverandøren har misleghalde plikta si til å følge opp feilrettinga og installasjon av den feilretta versjonen. Så snart feila i standardprogramvara er retta, den feilretta versjonen installert og Leverandøren elles har utført dei oppgåvene som er nødvendige for at leveransen skal vere i samsvar med det avtalte, har Kunden krav på rimeleg tid til å reteste leveransen. Dersom feil som nemnt i dette avsnittet fører til at Kunden vedtar å utsette oppstart av godkjenningsperioden, kan Leverandøren ikkje krevje vederlag for denne utsettinga sjølv om det vert utferda endringsordre i samsvar med punkt 2.5.1 andre avsnitt. Dersom feila i standardprogramvara ikkje er retta innan utløpet av garantiperioden, kan Kunden krevje prisavslag og eventuelt erstatning i samsvar med kap. 6 i avtalen. 11.

## Krav til Leverandøren sine ressursar og kompetanse

Leverandøren står inne for at leveransen vert gjennomført med tilstrekkeleg kvalitative og kvantitative ressursar og kompetanse, ut frå krava i avtalen. Prosjektleiaren hos Leverandøren og anna nøkkelpersonell er oppgitt i vedlegg 6.

Personar som i vedlegg 6 er spesifiserte som nøkkelpersonell, skal, innanfor ramma av Leverandøren sin styringsrett som arbeidsgivar, ikkje kunne skiftast ut uten føregåande godkjenning frå Kunden. Slik godkjenning kan ikkje nektast utan sakleg grunn. Den reelle deltakinga frå nøkkelpersonellet i utføringa av leveransen kan ikkje reduserast utan føregåande godkjenning frå Kunden.

Personell som Kunden på sakleg grunnlag ikkje ønsker å nytte eller ønsker skifta ut, skal snarast råd erstattast med anna personell med minst tilsvarande kompetanse.

Utskiftingar av personell skal ikkje påverke framdrifta i prosjektet eller påføre Kunden auka kostnader.

## Bruk av underleverandør

Leverandøren sin bruk og utskifting av underleverandør som direkte medverkar til oppfylling av leveransen, skal godkjennast skriftleg av Kunden. Godkjenning kan ikkje nektast utan sakleg grunn.

Underleverandør som er godkjend, skal oppgivast i vedlegg 6.

## Samarbeid med tredjepart

Leverandøren pliktar å samarbeide med tredjepart i den utstrekning Kunden finn dette nødvendig for utføringa av arbeidsoppgåvene oppgitt i denne avtalen. Omfanget av slik bistand vert avtalt nærare i vedlegg 6. Eventuelt vederlag for bistanden vert spesifisert i vedlegg 7. Leverandøren pliktar i slike tilfelle å ha ei uavhengig stilling og opptre i samråd med Kunden.

Leverandøren er likevel fritatt for pliktene som er nemnde i dette punktet, dersom Leverandøren sannsynleggjer at slikt samarbeid vil innebere ei vesentlig ulempe for Leverandøren sitt forhold til eksisterande underleverandørar eller andre forretningskontaktar.

## Lønns- og arbeidsvilkår

For avtalar som er omfatta av forskrift 8. februar 2008 nr. 112 om lønns- og arbeidsvilkår i offentlege kontraktar, gjeld dette:

Leverandøren skal på område dekte av forskrift om allmenngjort tariffavtale sørge for at eigne og eventuelle underleverandørar sine tilsette som direkte medverkar til å oppfylle Leverandøren sine forpliktingar under denne avtalen, ikkje har dårlegare lønns- og arbeidsforhold enn det som følger av forskrifta som allmenngjer tariffavtalen. På område som ikkje er dekte av allmenngjort tariffavtale, skal Leverandøren sørge for at dei same tilsette ikkje har dårlegare lønns- og arbeidsvilkår enn det som følger av gjeldande landsomfattande tariffavtale for den aktuelle bransjen. Dette gjeld for arbeid utført i Noreg.

Alle avtalar Leverandøren inngår og som inneber utføring av arbeid som direkte medverkar til å oppfylle Leverandøren sine forpliktingar under denne avtalen, skal innehalde tilsvarande vilkår.

Dersom Leverandøren ikkje oppfyller denne forpliktinga, har Kunden rett til å halde tilbake delar av kontraktssummen, tilsvarande ca 2 (to) gonger innsparinga for Leverandøren, inntil det er dokumentert at forholdet er ført i orden.

Oppfylling av Leverandøren sine forpliktingar som nemnt ovanfor, skal dokumenterast i vedlegg 6 ved anten ei eigenerklæring eller tredjepartserklæring om at det er samsvar mellom aktuell tariffavtale og faktiske lønns- og arbeidsvilkår for oppfylling av Leverandøren og eventuelle underleverandørar sine forpliktingar.

Leverandøren skal på førespurnad frå Kunden legge fram dokumentasjon om dei lønns- og arbeidsvilkåra som vert brukte. Kunden og Leverandøren kan kvar for seg krevje at opplysningane skal leggast fram for ein uavhengig tredjepart som Kunden har gitt i oppdrag å undersøke om krava i denne regelen er oppfylt. Leverandøren kan krevje at tredjeparten skal ha underteikna ei erklæring om at opplysningane ikkje vil verte nytta for andre føremål enn å sikre oppfylling av Leverandøren si forplikting etter denne regelen. Dokumentasjonsplikta gjeld også underleverandørar.

Nærare presiseringar om gjennomføring av dette punkt 5.5 kan avtalast i vedlegg 6.

# Kunden sine plikter

## Kunden sitt ansvar og medverknad

Kunden har ansvar for å ha skildra føremålet med anskaffinga og sine krav og behov i vedlegg 1 på ein klar måte som grunnlag for ytingane frå Leverandøren. Dersom det er oppgitt i vedlegg 2 at den tekniske plattforma til Kunden må oppgraderast, jf. punkt 1.1, skal Kunden sjølv sørge for slik oppgradering, med mindre anna er oppgitt i vedlegg 1 og/eller 2.

Kunden skal bidra til å legge forholda til rette for at Leverandøren skal få utført pliktene sine etter denne avtalen.

Kunden skal medverke til gjennomføring av leveransen som spesifisert i vedlegg 2, i samsvar med dei fristane som er oppgitt i vedlegg 4.

## Kunden sin bruk av tredjepart

Kunden kan fritt engasjere tredjepart til å hjelpe seg i samband med oppgåvene sine under avtalen. Desse vert oppgitt i vedlegg 6. Leverandøren skal varslast om Kunden sitt val av tredjepart og kan motsette seg engasjementet dersom Leverandøren kan påvise at dette medfører vesentleg forretningsmessig ulempe for Leverandøren.

# Plikter som gjeld kunde og leverandør

## Møte

Dersom ein part finn det nødvendig, kan parten med minst 3 (tre) vyrkedagars varsel innkalle til møte med den andre parten for å drøfte avtaleforholdet og måten avtaleforholdet vert gjennomført på.

Annan frist og rutinar for møta kan avtalast i vedlegg 6.

## Ansvar for underleverandør og tredjepart

Dersom Leverandøren engasjerer underleverandør eller Kunden engasjerer tredjepart til å utføre arbeidsoppgåver som følger av denne avtalen, er parten fullt ansvarleg for utføringa av desse oppgåvene på same måte som om parten sjølv stod for utføringa.

## Teieplikt

Informasjon som partane vert kjende med i samband med avtalen og gjennomføringa av avtalen, skal behandlast konfidensielt, og ikkje gjerast tilgjengeleg for utanforståande utan samtykke frå den andre parten.

Dersom Kunden er ei offentleg verksemd, er teieplikt etter denne regelen ikkje meir omfattande enn det som følger av lov 10. februar 1967 om behandlingsmåten i forvaltningssaker (forvaltningslova) eller tilsvarande sektorspesifikk regulering.

Teieplikt etter denne føresegna er ikkje til hinder for utlevering av informasjon som er kravd lagt fram i samsvar med lov eller forskrift, medrekna offentlegheit og innsynsrett som følgjer av lov 19. mai 2006 om rett til innsyn i dokument i offentleg verksemd (offentleglova). Om mogleg, skal den andre parten varslast før slik informasjon vert gitt.

Teieplikta er ikkje til hinder for at opplysningane vert brukte når inga rettkomen interesse tilseier at dei vert haldne hemmelege, for eksempel når dei er alminneleg kjende eller alminneleg tilgjengelege andre stader.

Partane skal ta nødvendige forholdsreglar for å sikre at uvedkomande ikkje får innsyn i eller kan verte kjent med teiepliktig informasjon.

Teieplikta gjeld partane sine tilsette, underleverandørar og tredjepartar som handlar på partane sine vegner i samband med gjennomføring av avtalen. Partane kan berre overføre teiepliktig informasjon til slike underleverandørar og tredjepartar i den utstrekning dette er nødvendig for gjennomføring av avtalen, føresett at desse vert pålagde plikt til konfidensialitet tilsvarande dette punkt 7.3.

Teieplikta er ikkje til hinder for at partane kan utnytte erfaring og kompetanse som vert opparbeidd i samband med gjennomføringa av avtalen.

Teieplikta gjeld også etter at avtalen er opphøyrd. Tilsette eller andre som fråtrer tenesta si hos ein av partane skal påleggast teieplikt også etter fråtredinga om forhold som nemnt ovanfor. Teieplikta fell bort fem (5) år etter leveringsdag, med mindre anna følger av lov eller forskrift.

## Skriftleg melding

Alle varsel, krav eller andre meldingar knytte til denne avtalen skal givast skriftleg til den postadressa eller elektroniske adressa som er oppgitt på framsida av avtalen, med mindre partane har avtalt noko anna i vedlegg 6 for den aktuelle typen førespurnad.

# Vederlag og betalingsvilkår

## Vederlag

Alle prisar og nærare vilkår for det vederlaget Kunden skal betale for Leverandøren sine ytingar, går fram av vedlegg 7.

Utlegg, inklusive reise- og diettkostnader, vert berre dekte i den grad dei er avtalte. Reise- og diettkostnader skal spesifiserast særskilt, og vert dekte etter Statens gjeldande satsar dersom ikkje anna er avtalt. Reisetid vert berre fakturert dersom det er avtalt i vedlegg 7.

Med mindre anna er oppgitt i vedlegg 7, er alle prisar oppgitt eksklusive meirverdiavgift, men inkluderer toll og eventuelle andre avgifter.

Alle prisar er i norske kroner med mindre Kunden i vedlegg 7 har opna for at prisar på komponentar som vert leverte frå utlandet, kan oppgivast i utanlandsk valuta.

## Fakturering

Betaling skal skje etter faktura per 30 (tretti) kalenderdagar. Fakturaer frå Leverandøren skal spesifiserast og dokumenterast slik at Kunden enkelt kan kontrollere fakturaen i forhold til det avtalte vederlaget. Alle fakturaer for jamlege timar skal vere vedlagde detaljert spesifikasjon over timar som er komne på. Utlegg skal oppgivast særskilt.

Der Kunden har lagt til rette for det, skal Leverandøren levere faktura, kreditnotaer og purringar i samsvar med det fastsette formatet Elektronisk handelsformat (EHF).

Betalingsplan og andre betalingsvilkår, og eventuelle vilkår for bruk av EHF, går fram av vedlegg 7.

Leverandøren må sjølv bere eventuelle kostnader som leveranse av elektronisk faktura måtte medføre for denne.

## Forseinkingsrenter

Dersom Kunden ikkje betaler til avtalt tid, har Leverandøren krav på rente av det beløpet som er forfalle til betaling, i samsvar med lov 17. desember 1976 nr. 100 om renter ved forsinket betaling m.m. (forseinkingsrentelova).

## Betalingsmisleghald

Dersom forfalle vederlag med tillegg av forseinkingsrenter ikkje er betalt innan 30 (tretti) kalenderdagar frå forfall, kan Leverandøren sende skriftleg varsel til Kunden om at avtalen vil verte heva dersom oppgjer ikkje er skjedd innan 60 (seksti) kalenderdagar etter at varselet er mottatt.

Heving kan ikkje skje dersom Kunden gjer opp forfalle vederlag med tillegg av forseinkingsrenter innan utløpet av fristen.

## Prisendringar

Timepris for tenester kan endrast ved kvart årsskifte tilsvarande auken i konsumprisindeksen (hovudindeksen) ved Statistisk sentralbyrå, første gong med utgangspunkt i indeksen for den månaden avtalen vart inngått, med mindre annan indeks er avtalt i vedlegg 7.

Prisane kan endrast i den utstrekning reglar eller vedtak for offentlege avgifter vert endra med verknad for vederlaget eller kostnadene til Leverandøren.

Eventuelle andre reglar om prisendringar går fram av vedlegg 7.

# Eksterne rettslege krav, personvern og sikkerheit

## Eksterne rettslege krav og tiltak generelt

Kunden skal i vedlegg 1 identifisere kva for rettslege eller partsspesifikke krav som har relevans for inngåing og gjennomføring av denne avtalen. Det er her medrekna Kunden sitt ansvar å konkretisere relevante funksjonelle krav og sikkerheitskrav for leveransen i vedlegg 1.

Leverandøren skal i vedlegg 2 skildre korleis Leverandøren varetar desse krava gjennom løysinga si.

Kvar av partane har ansvar for å følge opp sine respektive plikter i samsvar med slike rettslege krav.

Kvar av partane dekker i utgangspunktet kostnadene ved å følge rettslege krav som gjeld parten sjølv, og verksemda til parten. Ved endringar i rettslege krav eller myndigheitskrav som gjeld verksemda til Kunden, og som medfører behov for endringar i leveransen etter avtaleinngåinga, vert kostnadene ved endringane og meirarbeidet dekte av Kunden, jf. kapittel 3.

## Informasjonssikkerheit

Leverandøren skal sette i verk forholdsmessige tiltak for å vareta krav til informasjonssikkerheit i samband med gjennomføring av leveransen.

## Personopplysningar

Dersom Leverandøren skal behandle personopplysningar på vegner av Kunden i samband med gjennomføring av Leveransen (for eksempel ved konvertering av data), opptrer Leverandøren som databehandlar. Som databehandlar for Kunden skal Leverandøren behandle personopplysningar slik det går fram av denne avtalen. Leverandøren kan ikkje behandle personopplysningane på annan måte. Partane kan også ha inngått separat databehandlaravtale. Ved motstrid går databehandlaravtalen framfor denne avtalen når det gjeld behandling av personopplysningar.

Leverandøren skal gjennom planlagde og systematiske tiltak sørge for tilfredsstillande informasjonssikkerheit med omsyn til konfidensialitet, integritet og tilgjenge ved behandling av personopplysningar, jf. § 13 i personopplysningslova. Leverandøren skal dokumentere informasjonssystemet og sikkerheitstiltaka. Dokumentasjonen skal på førespurnad vere tilgjengeleg for Kunden og revisorane hans, og i tillegg for Datatilsynet og Personvernnemnda.

Nærare reglar om korleis personopplysningar skal behandlast, medrekna relevante sikkerheitstiltak og krav til lagringstid og sletting mv., er oppgitt i vedlegg 1 og 2 og/eller i detaljspesifikasjonen eller spesifikasjonen for konverteringsarbeidet.

Leverandøren kan ikkje overlate personopplysningar til andre for lagring, tilarbeiding eller sletting utan etter avtale med Kunden. Underleverandørar som er godkjende av Kunden, skal gå fram av vedlegg 6. Leverandøren skal sørge for at eventuelle underleverandørar som Leverandøren nyttar, og som behandlar personopplysningar, tar på seg tilsvarande forpliktingar som i dette punkt 9.3.

Personopplysningar skal ikkje overførast til land utanfor EØS-området utan at dette er skriftleg avtalt med Kunden på førehand.

# Eigedoms- og disposisjonsrett

## Eigedomsrett til utstyr mv.

Utstyr som vert levert etter denne avtalen, vert Kunden sin eigedom frå overlevering. Overgangen av eigedomsretten medfører at Kunden får full faktisk og rettsleg råderett over utstyret, med dei avgrensingane som er gjorde i denne avtalen med vedlegg, eller i avtale om vedlikehald og programservice.

Eventuell salspant kan avtalast i vedlegg 7.

## Disposisjonsrett til standardprogramvare

### Avgrensa disposisjonsrett

Kunden får ein avgrensa disposisjonsrett til standardprogramvara som inngår i leveransen. Disposisjonsretten omfattar dei rettane som er nødvendige for at Kunden skal kunne utnytte leveransen som avtalt, medrekna rett til å framstille det talet på eksemplar av programma som følger av normale drifts- og sikkerheitsrutinar.

Leverandøren har ansvaret for at Kunden får den avtalte disposisjonsretten til programma, og at han kan utnyttast utan hinder av andre sin opphavsrett, eller andre sine rettar.

Vederlaget for disposisjonsretten til programma, medrekna eventuelle føresetnader og avgrensingar, f.eks. med omsyn til talet på brukarar eller stad/utstyr for utøving av disposisjonsretten, er skildra i vedlegg 7.

### Sikkerheit for tilgang til kjeldekode mv.

Kunden kan i vedlegg 1 fastsette krav om at Leverandøren skal tilby Kunden avtale om deponering av kjeldekode eller anna løysing (f.eks. oppfyllingsgaranti frå mor- eller søsterselskap) som i tilfredsstillande grad sikrar kunden sine interesser dersom Leverandøren skulle gå konkurs, eller av andre grunnar skulle verte ute av stand til eller sluttar å levere tenestene sine i samsvar med denne avtalen eller ein tilhøyrande vedlikehaldsavtale. I dei tilfella Kunden har rett til å få tilgang til kjeldekoden etter denne regelen eller ordningar sette i verk for å oppfylle denne regelen, har Kunden ein utvida disposisjonsrett som omfattar rett til sjølv, eller ved hjelp av tredjepart, å bruke, kopiere, modifisere og vidareutvikle leveransen så langt det er nødvendig for å oppnå føremålet med anskaffinga.

### Vedlikehaldbarheit

Dersom Leverandøren vel å levere kundetilpassingar i form av utvikling i koden til programvare som ligg til grunn for leveransen, må Leverandøren sjå til at kundetilpassingane er varetatt også i seinare versjonar av programvara.

## Rettar til utvikling og tilpassingar

### Leverandøren sine rettar

Leverandøren beheld opphavsretten til programvare som er utvikla spesielt for Kunden, med mindre anna er avtalt i det enkelte tilfellet.

### Kunden sine rettar

Kunden får ein tidsuavgrensa, vederlagsfri og ikkje-eksklusiv rett til å utnytte dei enkelte delane av programvara som vert utvikla eller tilpassa spesielt for Kunden (utvida disposisjonsrett). Utvida disposisjonsrett omfattar rett til å bruke, kopiere, modifisere og vidareutvikle tilpassingane, anten sjølv eller ved hjelp av tredjepart. Kunden har rett til å gi tilsvarande utvida disposisjonsrett til anna offentleg verksemd.

Kjeldekode med tilhøyrande spesifikasjonar og dokumentasjon av utvikling og tilpassingane skal overleverast til Kunden innan 10 (ti) vyrkedagar etter leveringsdag med mindre anna er avtalt i det enkelte tilfellet.

## Disposisjonsrett til dokumentasjon

### Eksemplarframstilling (kopiering)

Leverandøren skal gjere tilgjengeleg det talet eksemplar av dokumentasjonen som Kunden ønsker, til dei prisane som er oppgitt i vedlegg 7.

Kan Leverandøren ikkje stille det nødvendige talet eksemplar til disposisjon, kan Kunden sjølv framstille dei for eige bruk. For slike eksemplar betaler ein ikkje vederlag.

### Endringar i dokumentasjon

Kunden kan på eige ansvar gjere dei endringane, tillegg mv. i dokumentasjonen for sin bruk som Kunden reknar som føremålstenleg.

### Dokumentasjon av utvikling og tilpassingar

Kunden får tilsvarande disposisjonsrett til dokumentasjon som er utarbeidd i samband med utvikling og tilpassingar, jf. punkt 10.2, som Kunden har til utvikling og tilpassingane. Dette gjeld også opplæringsmateriell.

### Utnytting av detaljspesifikasjonen

Kvar av partane kan utnytte detaljspesifikasjonen uhindra av den eventuelle opphavsretten til den andre parten. Utnyttingsretten inkluderer retten til å bruke detaljspesifikasjonen om igjen i andre oppdrag og å gjere han tilgjengeleg for andre og deira gjenbruk. Denne regelen gir ikkje rett til å utlevere opplysningar som er omfatta av teieplikt i samsvar med punkt 7.3.

## Fellesreglar for program og dokumentasjon

### Merking av program og dokumentasjon

Dersom det originale eksemplaret av program eller dokumentasjon som Leverandøren gjer tilgjengeleg for Kunden, er merkt med rettsoppføring («copyright notice»), skal Kunden påføre tilsvarande merke på alle dei eksemplara Kunden framstiller i samsvar med avtalen.

### Varigheita av disposisjonsretten

Disposisjonsretten gjeld frå avtalen er underteikna, utan noka tidsavgrensing eller høve til oppseiing, med mindre anna er avtalt i vedlegg 7.

Dersom det er avtalt disposisjonsrett med jamleg vederlag, kan disposisjonsretten seiast opp av Kunden med 3 (tre) månaders varsel med mindre anna er avtalt i vedlegg 7. Disposisjonsretten tar slutt ved utløpet av vedkomande kalendermånad. Ved oppseiing skal det betalast forholdsmessig vederlag for disposisjonsretten fram til utløpet av oppseiingsperioden, eventuelt etter nærare reglar i vedlegg 7.

### Tilbakelevering eller destruksjon ved opphøyr av disposisjonsrett

Ved opphøyr av avtalen om disposisjonsrett til program forpliktar Kunden seg til å levere tilbake eller slette alle eksemplar av programma som avtalen omfatta, og som finst hos Kunden. Det same gjeld eksemplar av dokumentasjon.

## Leverandøren sitt verktøy og metodegrunnlag

Går ikkje anna fram av vedlegg 1 og/eller 2, beheld Leverandøren, underleverandørar og eventuelle andre heimelshavarar rettane til eigne verktøy og metodegrunnlag som er brukt av Leverandøren i leveransen. Dette inkluderer eventuelle tilpassingar som Leverandøren har utvikla uavhengig av Kunden, og brukt om igjen i denne leveransen.

## Fri programvare

### Generelt om fri programvare

Med fri programvare meiner vi programvare som vert tilbydd under alminneleg anerkjende frie programvarelisensar.

Fri programvarelisens gir for eksempel Kunden rett til å bruke programvara til valfritt føremål og i valfritt omfang, og tilgang til kjeldekode og dokumentasjon for programvara, rett til å undersøke og endre programvara, til å framstille eksemplar av programvara og til å gjere endringar og forbetringar i programvara tilgjengelege for ålmenta.

Dersom fri programvare skal nyttast i samband med leveransen, skal Leverandøren utarbeide ei oversikt over den aktuelle frie programvara. Oversikta vert tatt inn i eit eige kapittel i vedlegg 2. Kopi av dei lisensvilkåra som gjeld for den aktuelle frie programvara, skal takast inn i vedlegg 10.

Leverandøren skal sjå til at det ikkje vert nytta fri programvare med lisensvilkår som er uforlikelege med krava til leveransen, eller som er uforlikelege med lisensvillkåra som gjeld for anna programvare som inngår i leveransen.

Dei alminnelege vilkåra i avtalen gjeld også for dei delane av leveransen som er utgjort av fri programvare med dei presiseringane og unntaka som går fram nedanfor.

### Leverandøren sitt ansvar for den samla funksjonaliteten til leveransen ved bruk av fri programvare

Leverandøren har ansvar for at leveransen (den samla løysinga) tilfredsstiller krava i avtalen, jf. punkt 5.1, uavhengig av kva som måtte følge av den enkelte frie programvarelisensen.

Dersom feil i fri programvare medfører at leveransen vik frå det som er avtalt i samsvar med denne avtalen, er det Leverandøren sitt ansvar å avhjelpe feilen på ein slik måte at leveransen vert ført i samsvar med det som er avtalt, sjølv om slik fri programvare er underlagd eigne lisensvilkår med avvikande vilkår for feilretting. Avhjelp av feil i fri programvare kan skje på kva måte som helst som fører leveransen i samsvar med krava i avtalen.

### Kunden sine rettar til dei delane av leveransen som er baserte på fri programvare

For dei delane av leveransen som er basert på fri programvare, medrekna tilpassing og vidareutvikling av denne, får Kunden dei rettane som er nødvendige for å kunne oppfylle vilkåra i den aktuelle fri programvare-lisensen.

Rettane omfattar tilgang til kjeldekode med tilhøyrande spesifikasjonar og dokumentasjon.

### Verknader av vidaredistribusjon av fri programvare

Dersom leveransen skal distribuerast vidare til andre, gjeld vilkåra i den aktuelle frie programvarelisensen. Dersom vidaredistribusjon, eller andre former for tilgjengeleggjering, inneber at også andre delar av leveransen enn det som opphavleg var fri programvare, vil verte omfatta av vilkåra i ein fri programvarelisens, skal Leverandøren presisere dette i vedlegg 2.

### Leverandøren sitt ansvar for rettsmanglar ved fri programvare

Leverandøren skal berre nytte fri programvare som vert tilbydd under alminneleg anerkjende fri programvare-lisensar, og som etter ei forsvarleg vurdering frå Leverandøren si side ikkje krenker rettane til tredjepart. Ved vurderinga skal det bl.a. takast omsyn til kor veletablert den aktuelle frie programvara er i marknaden, Leverandøren sin eventuelle kjennskap til programvara si historie og opphav og om det i den relevante marknaden er kjend at nokon hevdar at programvara krenker rettane deira. Leverandøren skal gjere greie for vurderinga si i vedlegg 2.

Dersom fri programvare som vert nytta av Leverandøren i samband med leveransen krenker tredjepart sine rettar, skal Leverandøren, med dei avgrensingane som følger av punkt 10.7.6, avhjelpe rettsmanglane som oppgitt i punkt 13.2.

Leverandøren skal halde Kunden skadeslaus for eventuelt erstatningsansvar han er dømt til som skriv seg frå rettsmanglar ved fri programvare som Leverandøren har tilbydd eller etter eige val brukt i samband med leveransen, jf. punkt 13.4.

### Kunden sitt ansvar ved krav om bruk av fri programvare

Dersom Kunden krev bruk av bestemt fri programvare som ein del av leveransen, skal Kunden sjølv dekke eventuelle kostnader som følge av manglande funksjonalitet for skuld feil eller manglar ved den frie programvara.

Kunden ber sjølv risikoen for rettsmanglar ved fri programvare som Kunden krev skal vere ein del av leveransen. Kunden skal halde Leverandøren skadeslaus for eventuelt erstatningsansvar han er dømt til som skriv seg frå rettsmanglar ved fri programvare som er vald av Kunden, jf. avtalen punkt 13.4.

I den utstrekning Leverandøren er kjent med at fri programvare som er kravd brukt av Kunden som ein del av leveransen, er ueigna til å oppfylle krav frå Kunden eller krenker eller av nokon er hevda å krenke tredjepart sin opphavsrett, skal Leverandøren påpeike dette i vedlegg 2, jf. avtalen punkt 1.1.

Leverandøren skal, som ei tilleggsyting mot betaling, hjelpe Kunden med å avhjelpe eventuelle manglar eller rettsmanglar ved fri programvare som er vald av Kunden, som oppgitt ovanfor. Dersom ikkje anna er avtalt i vedlegg 7, vert standard timepris frå Leverandøren for konsulenttenester i denne avtalen lagd til grunn. Leverandøren kan krevje endring av avtalen i samsvar med kapittel 3, dersom arbeidet med å avhjelpe slike manglar får konsekvensar for Leverandøren sine andre forpliktingar etter avtalen.

# Misleghald frå Leverandøren

## Kva som vert rekna som misleghald

Det ligg føre misleghald frå Leverandøren si side dersom ytinga ikkje er i samsvar med dei funksjonane, krava og fristane som er avtalte. Det ligg også føre misleghald dersom Leverandøren ikkje oppfyller andre plikter etter avtalen.

Det ligg likevel ikkje føre misleghald dersom situasjonen kjem av forhold hos Kunden eller force majeure.

Kunden skal reklamere skriftleg utan ugrunna opphald etter at misleghaldet er oppdaga eller burde vore oppdaga.

## Varslingsplikt

Dersom ytingane frå Leverandøren ikkje kan leverast som avtalt, skal Leverandøren så raskt som mogleg gi Kunden skriftleg varsel om dette. Varselet skal opplyse om årsaka til problemet og så vidt det er mogleg oppgi når ytinga kan leverast. Tilsvarande gjeld dersom det må reknast med ytterlegare forseinkingar etter at første varsel er gitt.

Det kan ikkje krevjast erstatning eller andre misleghaldsfullmakter for forhold som ikkje er varsla seinast innan utløpet av garantiperioden. Dette gjeld likevel ikkje erstatningsansvar ein er dømt til overfor tredjepart knytt til rettsmanglar i samsvar med punkt 13.4.

## Tilleggsfrist

Leverandøren kan be om tilleggsfrist som må godkjennast skriftleg av Kunden for å kunne gjerast gjeldande.

For den perioden som tilleggsfristen gjeld, kan Kunden ikkje gjere gjeldande dagbot, erstatning eller andre misleghaldsfullmakter.

Tilleggsfrist har ingen verknad for Kunden sin rett til dagbot eller erstatning som er opparbeidd før tilleggsfristen.

## Avhjelp

Leverandøren skal starte på og gjennomføre arbeidet med å avhjelpe misleghaldet utan ugrunna opphald.

Det er eit mål for avhjelpa at ytinga skal oppfylle dei avtalte krava og spesifikasjonane, og at leveransen skal fungere som avtalt. Avhjelp kan for eksempel skje ved utbetring, omlevering eller tilleggslevering.

I den utstrekning avhjelp ikkje vert ytt, kan Kunden krevje forholdsmessig prisavslag eller heve avtalen gitt at vilkåra for dette i punkt 11.5.3 eller 11.5.4 er oppfylt.

Dersom Leverandøren ikkje har avhjelpt misleghaldet innan føresett eller avtalt tidsfrist, eller dersom vilkåra for heving ligg føre, skal Leverandøren dekke Kunden sine utgifter ved avhjelp frå tredjepart. Kunden kan likevel ikkje la tredjepart avhjelpe mangelen før eventuell tilleggsfrist er gått ut.

Kunden skal varsle Leverandøren skriftleg før Kunden engasjerer tredjepart.

## Sanksjonar ved misleghald

### Tilbakehald av betaling

Ved misleghald kan Kunden halde betalinga tilbake, men ikkje openbert meir enn det som er nødvendig for å sikre Kunden sitt krav som følger av misleghaldet.

### Dagbot ved forseinking

Vert ikkje avtalt tidspunkt for godkjenning av detaljspesifikasjon, løysing klar for akseptansetest, akseptansetest godkjend, leveringsdag eller annan frist som partane i vedlegg 4 har knytt dagbøter til, halde, og det ikkje kjem av force majeure eller forhold hos Kunden, ligg det føre ei forseinking frå Leverandøren si side som gir grunnlag for dagbot.

Dersom Leverandøren er forseinka til milestolpen godkjenning av detaljspesifikasjon eller seinare milestolpar som partane har knytt dagbøter til, så vert dei seinare fristane forskyvde tilsvarande talet på kalenderdagar dagbota har gått. Dersom Konsulenten gjennom forsering oppnår å levere milestolpen *løysing klar for akseptansetest* til opphavleg avtalt tid, fell tidlegare påkomne dagbøter bort.

Dagbota kjem på automatisk. Dagbota utgjer 0,15 % av samla vederlag for leveransen (kontraktssummen) ekskl. meirverdiavgift for kvar kalenderdag forseinkinga varer, men avgrensa til maksimalt 100 (hundre) kalenderdagar. Dersom forseinkinga gjeld ein delleveranse, skal dagbota utgjere 0,15 % av samla vederlag (ekskl. meirverdiavgift) for den aktuelle delleveransen for kvar kalenderdag forseinkinga varer, men avgrensa til maksimalt 100 (hundre) kalenderdagar. Dersom det ikkje er oppgitt nokon pris for delleveransen i vedlegg 7, skal dagbota bereknast av den relative delen av vederlaget delleveransen utgjer for den samla leveransen. For den siste heilskaplege akseptansetesten skal dagbota berereknast av samla vederlag for leveransen. Summen av dagbot som tidlegare er komen på for delleveransane og den heilskaplege akseptansetesten kan ikkje overstige 15 % av samla vederlag for leveransen.

Andre dagbotsatsar, anna berekningsgrunnlag og anna løpetid for dagbota kan avtalast i vedlegg 4. Med mindre anna går fram eksplisitt i vedlegg 4, skal samla dagbøter ikkje overstige 15 % av samla vederlag for leveransen.

Så lenge dagbota går, kan Kunden ikkje heve avtalen. Denne tidsavgrensinga gjeld likevel ikkje dersom Leverandøren, eller nokon denne svarer for, har gjort seg skuldig i forsett eller grov aktløyse.

Dersom berre ein del av den avtalte ytinga er forseinka, kan Leverandøren krevje ei nedsetting av dagbota som står i forhold til moglegheita Kunden har til å gjere seg nytte av den delen av ytinga som er levert.

### Prisavslag

Dersom det trass gjentatte forsøk ikkje har lykkast Leverandøren å avhjelpe ein mangel, kan Kunden krevje forholdsmessig avslag i kontraktssummen. Prisavslag er kompensasjon for redusert verdi av det leverte, og er uavhengig av eventuell erstatning.

### Heving

Dersom det ligg føre vesentleg misleghald, kan Kunden etter å ha gitt Leverandøren skriftleg varsel og rimeleg frist til å bringe forholdet i orden, heve heile eller delar av avtalen med omgåande verknad.

Kunden kan heve heile eller delar av avtalen med omgåande verknad dersom ytinga er vesentleg forseinka. Vesentleg forseinking ligg føre når levering ikkje er skjedd når maksimal dagbot er nådd, eller etter utløpet av ein tilleggsfrist dersom den går ut seinare.

Kunden kan heve avtalen for ein delleveranse når dagbotperioden for den aktuelle delleveransen er gått ut. Dersom forseinkinga er av ein slik art at leveransen som heilskap må reknast som vesentleg forseinka, f.eks. fordi det som alt er levert eller seinare skal leverast, ikkje kan nyttast utan det som er omfatta av hevingsretten, kan Kunden heve med verknad for heile leveransen.

### Erstatning

Kunden kan krevje erstatta kvart eit direkte tap, medrekna meirkostnader Kunden får ved dekningskjøp, tap som kjem av meirarbeid og andre direkte kostnader i samband med forseinking, mangel eller anna misleghald i samsvar med punkt 11.1, med mindre Leverandøren godtgjer at misleghaldet eller årsaka til misleghaldet ikkje skriv seg frå Leverandøren.

Dagbøter kjem til frådrag i eventuell erstatning for same forseinking.

### Erstatningsavgrensing

Erstatning for indirekte tap kan ikkje krevjast. Indirekte tap omfattar, men er ikkje avgrensa til, tapt forteneste av alle artar, tapte innsparingar, tap av data og krav frå tredjepartar med unntak av erstatningsansvar ein er dømt til i samsvar med punkt 13.4.

Samla erstatning i avtaleperioden er avgrensa til eit beløp som svarer til kontraktssummen eksklusive meirverdiavgift. Samla erstatning i spesifikasjonsfasen er avgrensa til eit beløp som svarer til vederlaget for spesifikasjonsfasen.

Har Leverandøren eller nokon denne svarer for, utvist grov aktløyse eller forsett, gjeld ikkje dei nemnde erstatningsavgrensingane.

# Misleghald frå Kunden

## Kva som vert rekna som misleghald

Det ligg føre misleghald frå Kunden si side dersom Kunden ikkje oppfyller pliktene sine etter avtalen.

Det ligg likevel ikkje føre misleghald dersom situasjonen kjem av forhold hos Leverandøren, eller forhold som vert rekna som force majeure.

Leverandøren skal reklamere utan ugrunna opphald etter at misleghaldet er oppdaga eller burde vore oppdaga.

## Varslingsplikt

Dersom Kunden ikkje kan halde pliktene sine etter avtalen, medrekna fristar, skal Kunden så raskt som mogleg gi Leverandøren skriftleg varsel om dette. Varselet skal oppgi årsak til problemet og så vidt mogleg oppgi når Kunden igjen kan halde avtalt plikt.

## Avgrensing i tilbakehaldsretten til Leverandøren

Leverandøren kan ikkje halde tilbake ytingar som følge av misleghald frå Kunden, med mindre misleghaldet er vesentleg, jf. punkt 12.4.

## Heving

Ved betalingsmisleghald kan Leverandøren heve avtalen dersom Kunden ikkje har gjort opp forfalle vederlag innan 60 (seksti) kalenderdagar etter at Kunden har fått skriftleg varsel frå Leverandøren i samsvar med punkt 8.4.

Ved anna vesentleg misleghald kan Leverandøren sende Kunden eit skriftleg varsel om at avtalen vil verte heva dersom Kunden ikkje innan 60 (seksti) kalenderdagar etter at Kunden fekk varselet, har avslutta eller utbetra misleghaldet. Heving kan ikkje skje dersom Kunden kjem ut av misleghaldssituasjonen før fristen går ut.

## Erstatning

Leverandøren kan krevje erstatta kvart eit direkte tap som følger av misleghald i samsvar med punkt 12.1, med mindre Kunden godtgjer at misleghaldet eller årsaka til misleghaldet ikkje skriv seg frå Kunden. Dersom Kunden er forseinka med oppfyllinga av pliktene sine etter avtalen, og dette medfører at Leverandøren bruker meir tid på å gjennomføre sin del av leveransen, har Leverandøren krav på justering av det avtalte vederlaget tilsvarande det timetalet som Leverandøren har vorte påført i meirarbeid som følge av misleghald frå Kunden.

Regelen i avtalen om erstatningsavgrensing i punkt 11.5.6 gjeld tilsvarande.

# Krenking av andre sine immaterielle rettar (rettsmangel)

## Partane sin risiko og ansvar for rettsmangel

Kvar av partane har risikoen og ansvaret for at ytingane deira ikkje krenker tredjepartar sin opphavsrett eller andre immaterielle rettar. Dersom ytinga medfører slik krenking, ligg det føre ein rettsmangel.

## Krav frå tredjepart

Dersom ein tredjepart gjer gjeldande mot ein av partane at ytinga medfører rettsmangel, skal den andre parten informerast skriftleg snarast mogleg.

Den ansvarlege parten skal for eiga rekning handtere kravet. Den andre parten skal i rimeleg utstrekning hjelpe parten med dette.

Ein part skal starte på og gjennomføre arbeidet med å avhjelpe rettsmanglar utan ugrunna opphald ved

* 1. å sørge for at den andre parten kan bruke ytinga som før, utan å krenke tredjepart sine rettar, eller
  2. å levere anna tilsvarande yting som ikkje krenker andre sine rettar

Dersom rettsmangelen ikkje lar seg løyse som oppgitt i tredje avsnitt, skal Kunden stanse vidare bruk av løysinga og slette den aktuelle programvarekomponenten.

## Heving

Ein rettsmangel som ikkje vert avhjelpt, og som er av ein slik art at han er vesentleg for den andre parten, gir den ramma parten rett til å heve avtalen.

## Erstatning av tap som følge av rettsmangel

Ein part kan krevje erstatta fullt ut erstatningsansvar han er dømt til overfor tredjepart og eventuelle sakskostnader, medrekna parten sine eigne kostnader til handtering av saka, som kjem av rettsmangel. I tillegg kan parten krevje erstatning for anna tap i samsvar med reglane i punkt 11.5.5, 11.5.6 og 12.5.

# Hevingsoppgjer

Ved heving får Kunden slike rettar som oppgitt i kapittel 10 til det som er utarbeidd eller gjort tilgjengeleg for Kunden og Kunden skal betale avtalt vederlag for ytingar som var presterte før hevingstidspunktet med frådrag av prisavslag i samsvar med punkt 11.5.3. Punkt 2.6.4 om overlevering av materiale gjeld tilsvarande.

Dersom det som er prestert fram til hevingstidspunktet, er av ein slik art at Kunden har lite eller inga nytte av det presterte på hevingstidspunktet og ikkje med rimelegheit kan forventast å få leveransen ferdigstilt med bistand frå ein annan leverandør, kan Kunden i samband med heving velje å krevje tilbakebetalt det vederlaget som Leverandøren har tatt mot under avtalen, med tillegg av renter, tilsvarande NIBOR pluss 1 (ein) prosent, frå det tidspunktet betaling er skjedd. I så fall skal kapittel 10 ikkje brukast.

Ved opphøyr av Kunden sine rettar til det som er gjort tilgjengeleg for Kunden, og dersom Leverandøren krev det, skal utstyr og programvare og alt anna materiale i elektronisk eller anna form, uansett medium, leverast tilbake eller slettast eller makulerast på forsvarleg måte. Leverandøren kan be om stadfesting frå ein uhilda revisor på at det er gjort. Kjem hevinga av misleghald frå Kunden, vert revisorhonoraret dekt av Kunden, elles vert det dekt av Leverandøren.

# Andre vilkår

## Risiko

Risikoen for skade som skjer på utstyr og leverte programeksemplar mv. på grunn av ei tilfeldig hending, går over til Kunden på det tidspunktet dei er fysisk overleverte til eller lasta ned hos Kunden. Det er Leverandøren sitt ansvar å ha forsikring som dekker perioden fram til denne dagen.

Dersom leverte programeksemplar går til grunne etter at risikoen er gått over på Kunden, har denne likevel rett til nye programeksemplar mot å betale Leverandøren sine direkte kostnader i samband med å skaffe slike.

## Forsikringar

Dersom Kunden er ei offentleg verksemd, står Kunden som sjølvassurandør. Dersom Kunden ikkje står som sjølvassurandør, pliktar Kunden å ha forsikringar som er tilstrekkelege til å dekke dei krava frå Leverandøren som følger av Kunden sin risiko eller ansvar etter denne avtalen innanfor ramma av alminnelege forsikringsvilkår.

Leverandøren skal ha forsikringar som er tilstrekkelege til å dekke dei krava frå Kunden som følger av Leverandøren sin risiko eller ansvar etter denne avtalen innanfor ramma av alminnelege forsikringsvilkår. Denne forpliktinga vert rekna som oppfylt dersom Leverandøren teiknar ansvars- og risikoforsikring på vilkår som er rekna som ordinære innanfor norsk forsikringsverksemd.

Leverandøren skal på førespurnad frå Kunden gjere greie for, og dokumentere, dei av Leverandøren sine forsikringar som er relevante for oppfylling av denne regelen.

## Overdraging av rettar og plikter

I den grad Kunden er ei offentleg verksemd, kan Kunden overdra sine rettar og plikter etter denne avtalen til anna offentleg verksemd. Den verksemda som får rettar og plikter overdratt, har rett til tilsvarande vilkår, såframt rettane og pliktene i avtalen vert overdratt samla.

Leverandøren kan berre overdra sine rettar og plikter etter avtalen med skriftleg samtykke frå Kunden. Dette gjeld også dersom Leverandøren vert delt i fleire selskap, eller dersom overdraginga skjer til eit dotterselskap eller anna selskap i same konsern, men ikkje dersom Leverandøren vert slått saman med eit anna selskap. Samtykke kan ikkje nektast utan sakleg grunn.

Retten til overdraging i avsnittet over gjeld berre dersom den nye leverandøren oppfyller dei opphavlege kvalifikasjonskrava, det ikkje vert gjort andre vesentlege endringar i kontrakten og overdraging ikkje skjer for å omgå regelverket om offentlege anskaffingar.

Retten til vederlag etter denne avtalen kan fritt overdragast. Slik overdraging fritar ikkje vedkomande part frå hans forplikting og ansvar.

## Konkurs, akkord e.l.

Dersom det i samband med verksemda til Leverandøren vert opna gjeldsforhandlingar, akkord eller konkurs, eller anna form for kreditorstyring gjer seg gjeldande, har Kunden rett til å heve avtalen med omgåande verknad, såframt ikkje anna følger av ufråvikeleg lov.

## Aktsemd ved eksport

Dersom produkt, inkludert reservedelar, program og teknologi som Leverandøren har levert, er underlagt krav om autorisasjon frå myndigheitene i opphavsland og/eller andre land, er Kunden ansvarleg for å hente inn slike autorisasjonar ved eksport eller reeksport av produkta.

## Force majeure

Skulle det inntreffe ein ekstraordinær situasjon som ligg utanfor partane sin kontroll, som gjer det uråd å oppfylle plikter etter denne avtalen og som etter norsk rett må reknast som force majeure, skal motparten varslast om dette så raskt som mogleg. Forpliktingane til den ramma parten vert suspenderte så lenge den ekstraordinære situasjonen varer. Motytinga frå den andre parten vert suspendert i same tidsrom.

Motparten kan i force majeure-situasjonar berre avslutte avtalen med samtykke frå den ramma parten, eller dersom situasjonen varer eller er venta å ville vare lenger enn 90 (nitti) kalenderdagar, rekna frå det tidspunktet situasjonen inntreffer, og då berre med 15 (femten) kalenderdagars varsel. Kvar av partane dekker sine eigne kostnader knytte til avslutning av avtaleforholdet. Kunden betaler avtalt pris for den del av leveransen som var levert i tråd med kontrakt før avtalen vart avslutta. Partane kan ikkje rette andre krav mot kvarandre som følge av avslutning av avtalen etter denne regelen.

I samband med force majeure-situasjonar har partane gjensidig informasjonsplikt overfor kvarandre om alle forhold som må ventast å ha noko å seie for den andre parten. Slik informasjon skal givast så raskt som mogleg.

# Tvistar

## Rettsval

Partane sine rettar og plikter etter denne avtalen vert i heilskap fastsette etter norsk rett.

## Forhandlingar

Dersom det oppstår tvist mellom partane om tolkinga eller rettsverknadene av avtalen, skal tvisten først søkast løyst ved forhandlingar.

Fører slike forhandlingar ikkje fram innan 10 (ti) vyrkedagar, eller ein annan periode partane vert samde om, kan kvar av partane forlange at tvisten vert behandla anten ved hjelp av ein uavhengig ekspert eller ved hjelp av mekling.

## Uavhengig ekspert

Partane skal i samband med inngåinga av avtalen oppnemne ein uavhengig ekspert som vert oppgitt i vedlegg 6, med den kompetansen partane meiner passar best i forhold til avtalen. Dersom dette ikkje er gjort, kan partane verte samde om oppnemninga av ein uavhengig ekspert på tvistetidspunktet.

Partane skal på førehand velje anten

1. å legge eksperten sitt forslag til løysing til grunn (bindande), eller
2. å bruke eksperten sitt forslag som grunnlag for sjølv å kome fram til ei løysing (rådgivande)

Den nærare framgangsmåten for arbeidet vert bestemt av den uavhengige eksperten, i samråd med partane.

## Mekling

Dersom ein tvist i tilknyting til denne avtalen ikkje vert løyst etter forhandlingar eller bruk av uavhengig ekspert, kan partane forsøke å løyse tvisten ved mekling.

Mekling kan også nyttast utan føregåande bruk av uavhengig ekspert.

Partane kan velje å legge Den Norske Advokatforening sine reglar for mekling ved advokat til grunn, eventuelt modifisert slik partane ønsker. Det er føresett at partane vert samde om ein meklar med den kompetansen partane meiner passar best ut frå tvisten.

Den nærare framgangsmåten for mekling vert fastsett av meklaren, i samråd med partane.

## Fellesreglar for uavhengig ekspert og mekling

Uavhengig ekspert og/eller meklar skal ved utføringa av oppdraga sine opptre upartisk og uavhengig. Før eksperten/meklaren tar på seg eit oppdrag, skal vedkomande melde frå til partane om moglege omstende som er eigna til å skape mistanke om manglar ved om vedkomande er upartisk eller uavhengig. Eksperten/meklaren skal gi partane slik melding også medan oppdraget går føre seg, dersom partane ikkje tidlegare har fått desse opplysningane, eller omstenda er komne til under oppdraget.

Når mekling vert innleidd, skal eksperten/meklaren informere partane om grunnlaget for vederlaget sitt. Dersom ikkje anna er avtalt, skal kvar av partane dekke sine eigne kostnader og halvparten av eksperten/meklaren sine kostnader. Eksperten/meklaren har rett til å krevje at partane betaler eit tilstrekkeleg forskot til dekning for meklaren/eksperten sine kostnader og vederlag, eller at partane stiller tilstrekkeleg sikkerheit.

Oppdraget til uavhengig ekspert eller meklar vert avslutta på éin av desse måtane:

* 1. ved eit forslag til løysing frå eksperten i samsvar med punkt 16.3 andre avsnitt,
  2. ved eit skriftleg forlik eller avtale mellom partane, basert på ekspert/meklar sitt forslag til løysing
  3. ved at eksperten/meklaren melder til partane at vedkomande ikkje finn det føremålstenleg å fortsette oppdraget, eller
  4. ved at ein part melder til eksperten/meklaren at parten ønsker å avslutte oppdraget

## Domstols- eller skilsdomsbehandling

Dersom ein tvist ikkje vert løyst ved forhandlingar, mekling eller uavhengig ekspert, kan kvar av partane forlange tvisten avgjort med endeleg verknad ved norske domstolar.

Kunden sitt heimting er verneting.

Partane kan alternativt avtale at tvisten vert avgjort med endeleg verknad ved skilsdom.

\*\*\*\*\*